
UNIUNEA EUROPEANĂ :

BILANŢ NEGATIV ÎN 2012, AŞTEPTĂRI MODESTE PENTRU 2013

Spicuiri

Uniunea monetară nu mai este atât de instabilă ca la începutul anului 2012, însă efectele crizei monedei unice - între care daunele în materie de locuri de muncă şi de creştere economică sunt vizibile şi imediate - au creat o generalizare a neîncrederii cu privire la viitor. 

 Criza a revelat de asemenea multe slăbiciuni. Presupusă a fi solidă, uniunea monetară şi-a dovedit carenţele capacităţii de a controla situaţiile precare. Dincolo de acest lucru, solidaritatea şi proiectul comun european, bazate pe o viziune presupus împărtăşită a  trecutului şi viitorului laolaltă, au fost fragilizate. În unele momente au fost chiar înlocuite vădit de stereotipuri culturale despre care se crezuse că fuseseră depăşite, de clivaje între Nord şi Sud, Est şi Vest. În 2012, moneda euro a fost pe punctul de a dispărea ,iar europenii în pragul pierderii identităţii comune, la nivel psihologic. 

 Criza datoriilor a fost o temă centrală şi în 2012, lăsând în plan secund alte subiecte precum războiul civil din Siria, amplificarea conflictului în Orientul Apropiat, revoltele din Egipt. 

Integrării europene a Serbiei şi a altor state ex-iugoslave - chestiuni de maximală importanţă - nu li s-a acordat atenţia pe care ar fi meritat-o. Croaţia va deveni într-adevăr membru al Uniunii Europene. Însă, legat de negocierile pentru integrarea Serbiei, cancelarul Angela Merkel a declarat fără echivoc că “nu e momentul potrivit” întrucât „analizăm îndeaproape situaţia economică”
. Totul trebuia să se concentreze în direcţia consolidării uniunii monetare.

Analiştii economici apreciau încă de la începutul anului 2012 că problemele Greciei şi criza datoriilor suverane vor ocupa locul central al agendei. Situaţia fusese anticipată încă din prima parte a anului, cu pesimism moderat, de ministrul 
german de Finanţe, Wolfgang Schäuble: “Economia noastră este, potrivit agenţiei de rating Standard & Poor's, atât de robustă, încât nu există primejdii. Atâta doar că există pericolul contaminării din cauza monedei comune şi, de aceea, trebuie să facem totul pentru stabilizarea monedei euro, inclusiv prin uniunea de stabilitate. Aşa vom putea combate mai eficient efectele de contaminare.”


Grecia este ţara către care s-au îndreptat cele mai multe avertismente şi acuzaţii. Comisarul european pentru Economie, Olli Rehn, a subliniat că “ţara a trăit sistematic pe picior mare, timp de un deceniu“
. 
Propuneri ca Grecia să părăsească uniunea monetară au venit în primăvară nu doar din partea Germaniei. Mai mult, ministrul austriac de Finanţe, Maria Fekter, era chiar de părere că Grecia ar trebui să părăsească Uniunea Europeană, pentru ca, ulterior, să candideze din nou. “Şi atunci am putea să vedem, exact, dacă Grecia îndeplineşte criteriile de adrerare“
.
Cursul salvării euro s-a schimbat radical în vară. Şeful Băncii Centrale Europene, Mario Draghi, anunțase achiziţia nelimitată de obligaţiuni de la statele europene aflate în criză în scopul diminuării dobânzilor acestora. 
Pentru şeful Băncii Centrale germane, Jens Weidmann, această decizie a reprezentat însă cea mai mare greşeală - în timp ce alţii au văzut în ea o salvare. Divergenţele s-au făcut simţite la summit-ul UE din iunie 2012. Noul preşedinte francez, François Hollande şi premierul italian, Mario Monti, au reuşit să modereze tendinţa europeană de austeritate, general acceptată până în acel moment. 
Angela Merkel a fost percepută ca perdantă în urma summit-ului din iunie. Atmosfera era rece în Europa. 
Rebecca Harms, co-preşedinta Fracţiunii Ecologiste din Parlamentul European, a conchis: „Atâta timp cât ne întrebăm dacă doamna Merkel a pierdut sau nu, daca Hollande sau Monti au câştigat, dacă sudul e mai 
important decât nordul sau invers, nu cred că suntem pe drumul cel bun pentru a scoate Europa din criză“
.

Dincolo de opiniile pro şi contra, efectele deciziei lui Mario Draghi au demonstrat corectitudinea opiniei celor care au susţinut că presiunile asupra datoriei suverane nu erau cauza, dar consecinţa unei crize financiare care, din cauza greşelilor în concepţia şi funcţionarea zonei euro, a sfârşit prin a cuprinde întreaga Uniune Europeană.
Poziţii ireconciliabile
Impresia generală în 2012 a fost că moneda comună euro, departe de a-i apropia pe membrii Uniunii, i-a dezbinat. Catalizatorul discordiei a fost criza, iniţial cea bancară - din 2008 - apoi cea a datoriilor. Pe acest fundal a apărut din ce în ce mai insistent întrebarea dacă nu cumva moneda comună euro va fi fost încă de la început o construcţie defectuoasă 
După experienţa Greciei - care a dovedit că ajutoarele succesive sunt inutile în codiţiile unei politici de austeritate care provoacă suferinţe sociale, scade consumul şi face practic imposibilă dezvoltarea, ajungându-se la un cerc vicios - şi după ce alte state ameninţă să alunece periculos pe panta datoriilor, Mario Draghi, preşedintele Băncii Centrale Europene a admis că actuala formă a Uniunii Monetare nu este durabilă. Chiar şi cancelarul german Angela Merkel a admis că moneda comună are vicii fundamentale. 

Au fost gândite acţiuni pe patru fronturi concomitente: reglementarea pieţelor financiare, evaluarea băncilor cu scopul creării unei uniuni bancare, disciplina bugetară şi coordonarea politicii economice. 
Pe primul front - cel al reglementării pieţelor financiare - lucrurile stagnează. Britanicii se opun - ceea ce este logic din punctul de vedere al Marii Britanii care nu doreşte diminuarea competitivităţii internaţionale a Londrei. 
Procesul evaluării şi supravegherii băncilor ar trebui finalizat în 2014. Este greu de estimat în ce măsură – dată fiind conjunctura generală europeană - în 2013 vor putea fi realizate atât acţiuni de anvergură cât şi de acord fin într-un domeniu atât de sensibil cum este cel bancar. 
Experienţa a demonstrat că impunerea unei discipline bugetare comune tuturor membrilor Uniunii este un demers dacă nu imposibil, cel puţin extrem de greu de finalizat. Nivelurile diferite de dezvoltare, pe de o parte şi, pe de altă parte, nevoile diferite ale statelor fac ca un nivel fix maxim al deficitului bugetar să nu fie o soluţie acceptabilă pentru toate economiile. De altfel, reacţiile statelor au fost relevante în acest sens.  Deşi pactul de stabilitate a stipulat, fără echivoc, limitele deficitulul şi plafonul datoriilor, aproape nimeni nu a respectat aceste prevederi. Pactul fiscal impune, teoretic, o disciplină de fier. Dar, practic, aceasta nu poate avea efecte pozitive în toate situaţiile. Unele state au încercat chiar să recurgă la “inovaţii” pentru a relaxa situaţia, în condiţiile draconicelor condiţii impuse. De exemplu, Franţa - sub preşedinţia lui François Hollande - a încercat să includă investiţiile în calculul deficitului. Germania a încercat să stopeze tentativa - dar în final Comisia Europeană a oferit Franţei un spaţiu de manevră mai larg.  

Pentru moment, Franţa şi Germania - considerate axa motorului integrării europene - au capacităţi diferite de tracţiune şi în direcţii contrare. François Hollande susţine că în 2013 Europa poate să se fortifice printr-o solidaritate sporită. Angela Merkel vede soluţia prin continuarea politicilor de austeritate – deşi, până acum, acestea nu doar că nu au dus la relansarea economică, dar au adâncit problemele economice şi sociale.

Uniunea Europeană a avut de suferit şi din pricina contrastelor dintre Nordul şi Sudul continentului - discrepanţe care este de aşteptat să însoţească dezbaterile bugetare şi în viitor. Pînă în luna iunie 2013, ar trebui clarificate modalităţile prin care diferenţele politico-economice dintre membrii Uniunii ar putea fi atenuate. Abia după ce - şi dacă - acest obiectiv ar fi atins s-ar putea pube problema abordării unor aspecte ale suveranităţii statale în materie de piaţă a muncii sau de politică fiscală. 

Angela Merkel susţine că trebuie operate modificări ale tratatului de stabilitate în sensul ca statele membre să cedeze noi competenţe Comisiei UE, astfel încât aceasta să devină un guvern al Uniunii iar Consiliul să se transforme într-o a doua cameră. pe lângă Parlamentul European.
Poziţia Angelei Merkel nu este susţinută de majoritatea membrilor UE - care doresc să-şi conserve atributele importante ale suveranităţii naţionale. 
Criză socială

Raportul UE cu titlul „Situaţia socială şi a ocupării forţei de muncă în Europa în 2012” trage un serios semnal de alarmă. 
După cinci ani de criză economică, Uniunea Europeană este din nou în recesiune, iar numărul persoanelor fără un loc de muncă se ridică la 26 de milioane. 

Veniturile familiilor au scăzut şi aproximativ 1 persoană din 4 trăieşte deja sub pragul sărăciei sau riscă să ajungă în această situaţie. Ţările din sudul şi estul Europei au fost cel mai grav afectate

În raportul oficial, comisarul european pentru ocuparea forţei de muncă, afaceri sociale şi incluziune László Andor arată că "veniturile famililor au scăzut în paralel cu creşterea riscului de a sărăci." Sărăcia nu afectează în egală măsură diversele categorii sociale. Mai ales tinerii, femeile şi mamele singure sunt în pericol de a trăi pe tremen lung în sărăcie.
La începutul crizei, Comisia Europeană şi statele UE sperau în efectele miraculoase ale aşa numiţilor “stabilizatori sociali” - sistemele sociale urmau să atenueze căderea liberă a nivelului de trai. Dar în condiţiile în care încasările provenite din impozite au scăzut iar costurile sociale au crescut, multe state nu mai dispun de instrumentele necesare prevenirii şi combaterii crizei.

Este greu să se evidenţieze valori medii în Europa. Neliniştitor este şi faptul că nordul relativ stabil se distanţează tot mai mult de sudul, care continuă să alunece către sărăcie. Rata şomajului este relevantă: dacă, pentru Austria, Eurostat menţionează 4,5%, în cazul Spaniei - deţinătoarea unui nedorit record - 26,6% din populaţia activă nu îşi găseşte un loc de muncă. Cei mai afectaţi sunt tinerii: peste jumătate din grecii şi spaniolii ieşiţi de pe băncile şcolii nu au locuri de muncă. 
Multe state se află într-un cerc vicios în care şomajul, scăderea veniturilor bugetare, reducerea investiţiilor şi recesiunea afectează grav economia - ceea ce generează, în continuare şi suplimentar, şomaj, scăderea veniturilor bugetare, etc procesul auto-alimentându-se. 
Comisia califică recentele evoluţii din spaţiul european ca fiind “un model nou”, care nu poate linişti spiritele. Soluţiile propuse vizează, pe lângă o ofensivă de calificare şi reforme pe piaţa muncii, o adaptare a sistemelor sociale. 
Dat fiind nivelul ridicat al şomajului, fondurile sociale sunt indispensabile. Şi stabilirea unor salarii minime ar putea ajuta, atâta timp cât nu afectează performanţele economice. Patrick Itschert, adjunct al secretarului general al Uniunii Sindicale Europene, nu se declară împotriva salariilor minime şi măsurilor de calificare a personalului, dar subliniază explicit faptul că politica de austeritate şi reformarea pieţei muncii nu crează locuri de muncă – pe cale de consecinţă, nu rezolvă nici problemele economice grave şi ale încasărilor bugetare din ce în ce mai scăzute. Soluţia o reprezintă investiţiile masive. 

UE primeşte Premiul Nobel pentru Pace - critici  şi ironii de presă


În 10 decembrie 2012 Premiul Nobel pentru Pace a fost înmânat oficial Uniunii Europene. 

Subiectul a fost dezbătut intens înainte de ceremonia de decernare, la Oslo - nu au lipsit critici substanţiale.. 

Ceea ce se întâmplă în zona Mării Mediterane - aproape la ordinea zilei - e o dramă: ambarcaţiuni pline cu refugiaţi nord-africani se îndreaptă spre insula Lampedusa sau spre coastele spaniole. Pentru mulţi dintre ei, marea devine o capcană mortală. Televiziunile din Europa de Vest arata frecvent la ştiri imagini cu bărcile răsturnate, oameni înecaţi sau morţi de sete. Pentru visul unei vieţi mai bune în Europa, mulţi sunt gata să rişte orice.

Valul de imigranţi din nordul Africii pune greu la încercare Europa întrucât în privinţa atitudinii faţă de refugiaţii ilegali, statele UE nu au o poziţie comună. Măsurile referitoare la sprijinul - sau la expulzarea acestora - sunt foarte diferite. Pe cale de consecinţă, Uniunea Europeană ar fi meritat premiul Nobel pentru Pace doar parţial, a considerat secretarul general al Amnesty International Germania, Wolfgang Grenz, argumentându-şi opinia prin faptul că politica europeană de expulzare e răspunzătoare pentru pierderile de vieţi omeneşti, din Mediterana. Wolfgang Grenz s-a referit şi la evoluţiile de la frontiera turco-elenă, unde controalele s-au intensificat masiv. Cei care vor să fugă din faţa violenţei, spre Europa sunt astfel puşi în situaţia de a porni pe calea cea mai periculoasă, cu bărci neadecvate, prin Marea Mediterană. În plus, dacă sunt surprinşi în Marea Mediterană, le sunt refuzate accesul şi procedurile de azil.
Dincolo de toate acestea, deseori, Uniunea Europeană nu-şi respectă propriile reguli. Şeful Amnesty International Germania a dat ca exemplu legea antidiscriminare, pe care statele UE sunt obligate să o adopte. În realitate însă, discriminarea este un fenomen întâlnit în unele state din Uniunea Europeană. 

. 
Wolfgang Grenz nu este singurul critic al situaţiei - i s-au alăturat voci din Parlamentului European. De exemplu, Franziska Keller - europarlamentar ecologist - a făcut un bilanţ amar. Chiar dacă nu trebuie uitat ce a făcut Europa pentru pace, spune ea, trebuie privit cu atenţie la ceea ce se întâmplă în prezent - când politica agrară,  economică şi cea privind azilul cauzează suferinţe altora. 

Criticii sunt de acord că Uniunea Europeană a asigurat în mare parte pacea, pe un continent măcinat de două războaie mondiale, că a susţinut aderarea tărilor central şi est-europene, după căderea Cortinei de Fier.

Dar, toate acestea s-au petrecut cu ani în urmă. În momentul de faţă, toate acţiunile UE sunt exclusiv dictate de criza euro. Pachetele fiscale şi fondurile de salvare au lăsat în plan secund drepturile omului şi măsurile de protecţie a mediului. 


Presa europeană a semnalat evenimentul subliniindu-i importanţa, pe de o parte, dar pe de altă parte, semnalând ironic, temeiurile  pentru scepticism. 

"Trăiască Eurocraţii plictisitori" titra Gazeta Wyborcza, subliniind că "Uniunea este cea mai eficientă maşină de făcut pace din istorie" căci “De aproape 70 de ani încoace, statele membre nu au cunoscut coşmarul războiului. Pacea nu are nici gust, nici culoare sau miros. Este ca aerul. Eu nu cunosc pe nimeni care să se simtă fericit doar fiindcă respiră. Dar este greu să ne imaginăm că într-o bună zi cineva ne-ar interzice accesul la aer. UE merită Premiul Nobel doar pentru faptul că un astfel de gând nici măcar nu ne trece prin minte.”
 

"Europa a ajuns o chestie bună doar să fii pentru sau împotriva ei" -  afirmau doi profesori universitari în cotidianul olandez Trouw, fiindcă "dezbaterea politică se desfăşoară în spatele uşilor închise". Pentru ca Premiul Nobel să rămână îndreptăţit, UE ar trebui să le ofere cetăţenilor europeni o adevărată voce, consideră ziarul, adăugând că “decernarea Premiului Nobel pentru Pace UE este semnificativă mai ales pentru trecut, şi foarte puţin pentru viitorul UE. Cetăţenii ar trebui să aibă o adevărată alegere despre ce fel de Europă doresc ei. Un vot pentru Parlamentul European nu este o alegere a culorii guvernului, a unei anumite idei sau a vreunui lider. Numai atunci când compoziţia Comisiei va fi legată de culoarea Parlamentului, vocea cetăţeanului va deveni o adevărată voce pentru direcţia UE, care să permită largi dezbateri europene în rândul cetăţenilor. Numai astfel UE va îndeplini criteriile premiului Nobel, nu numai în trecut, ci şi în viitor.”

"Unii au criticat premiul decernat Uniunii Europene", menţionează ziarul Diário de Notícias. "Şi într-adevăr, pare ciudat, având în vedere că această cinste a fost în mod tradiţional atribuită unor personaje de seamă, precum Maica Tereza sau Nelson Mandela, sau, în alte cazuri, unor instituţii precum Crucea Roşie şi UNICEF". Totuşi, adaugă cotidianul din Lisabona, “Luând în considerare zona de pace care a devenit Europa de Vest de la începutul proiectului european încoace, atunci poate alegerea comitetului norvegian poate fi mai uşor de înţeles. La urma urmei, adunând Franţa şi Germania laolaltă, la înfiinţarea Comunităţii Economice Europene, neînţelegerile care au condus la războaiele mondiale vor fi devenit mult mai greu de reiterat. Din acest motiv, premiul cu pricina ar trebui să fie văzut ca un compliment adus trecutului şi un stimulent pentru înaintarea proiectului european. Ceremonia din Oslo de astăzi concordă cu o criză politică în Italia. Cu atâtea probleme în Grecia, Irlanda, Portugalia şi, de asemenea, în Spania, UE chiar nu avea nevoie de aceasta. Dar este şi o dovadă potrivit căreia criza este problema tuturora. Şi că Europa nu va avea un viitor decât dacă poate aduce un răspuns solidar.”

"Criticile aduse alegerii Comitetului norvegian Nobel laureatului premiului pentru Pace din anul acesta au fost numeroase şi severe" scria cotidianul suedez Sydsvenksan. Motivul, adăuga publicaţia, este că “decizia este controversabilă. Şi este în regulă. Posibilitatea de a critica şi de a face opoziţie este esenţială pentru o uniune care lucrează pentru pace, democraţie şi libertate şi în care sunt implicate 27 de state membre. În ziarul Dagens Nyheter de ieri, Stefan Jonsson şi Peo Hansen au prezentat un aspect mai puţin măgulitor al creării Uniunii Europene. Ei scriu că ceea ce a incitat Germania şi Franţa să formeze bazele CEE au fost interesele comune în exploatarea Africii  într-un stil colonial contemporan. Jocurile politice şi faptele istorice de la baza acestei analize a creării Uniunii nu trebuie să fie minimalizate. Dar se poate oare spune că Hansen şi Jonsson au dreptate atunci când pretind că CEE nu a fost fondat ca proiect de pace, că ideea însăşi a unui proiect de pace este, de fapt, un "mit"? Faptul că povestea lor va da o imagine nuanţată a istoriei UE ar trebui să fie apreciat. Nicio ţară şi nici o asociere interguvernamentală nu au acţionat lipsite în întregime de interes, doar pentru a face lumea mai bună. A se apleca asupra istoriei cuiva este un lucru util. UE nu este o uniune terminată pentru totdeauna. Ci este un proces în curs de desfăşurare. Iar importanţa ei ca proiect de pace nu trebuie să fie subestimată.”


The Daily Telegraph califica premiul drept "aberant", subliniind lipsa de acţiune a UE în conflictul din Balcani şi tensiunile interstatale declanşate de euro. “Dar toate acestea vor fi uitate de înfumuraţii UE când îşi vor ridica recompensa: pentru ei, premiul va fi pe deplin meritat de proiectul european. Încă o dată, se va da o dovadă evidentă a prăpastiei dintre elita conducătoare de la Bruxelles şi cele 500 de milioane de cetăţeni ai UE.”

Atmosferă tensionată, îngrijorări pentru soarta euro
Premiul Nobel acordat Uniunii Europene nu a destins atmosfera. Dimpotrivă, în noiembrie 2012 s-au încins spiritele din nou, pentru că nu au existat soluţii unanime nici în ceea ce priveşte bugetul UE, nici ajutorul financiar pentru Grecia şi nici în privinţa măsurilor pentru salvarea euro. 
În cazul Greciei, iniţial se realizaseră realizate progrese. 

Astfel, în martie 2012 mai bine de 85% din creditorii privaţi au acceptat o ştergere a datoriilor, renunţând la mai bine de jumătate din valoarea nominală a obligaţiunilor emise de statul elen, pe care le deţineau în portofolii. În spatele acelei decizii, la prima vedere mărinimoasă, s-a ascuns de fapt teama de a pierde totul în situaţia în care statul elen ar fi intrat în faliment.

Intrarea Greciei în incapacitate de plată a fost evitată, dar fără ştergerea acelei părţi a datoriei ar fi fost imposibil. Ministrul elen de Finanţe la acea dată, Evanghelos Venizelos, se declara satisfăcut de decizia creditorilor. “Este foarte important că am reuşit să ne reducem din datorii. Am scăpat de povara a 100 de miliarde de euro, reprezentând jumătate din PIB. Aveam această datorie faţă de generaţiile viitoare.”

Presa de la Atena anunţa cea mai importantă ştergere a datoriei de stat din toate timpurile. Nervozitatea dispăruse la Bursa din Grecia, iar reacţiile Germaniei erau optimiste. Wolfgang Schäuble declara: “Încă nu am ajuns pe culmea muntelui dar ne aflăm pe drumul cel bun. Iar faptul că am reuşit pas cu pas, în aceşti ultimi doi ani, să înfăptuim ce ne-am propus şi ce am convenit cu partenerii greci - acesta este un motiv să fim încrezători că vom avansa pe acest drum.”

Practic, toate băncile şi instituţiile care cumpăraseră obligaţiuni emise de statul elen au participat la ştergerea parţială a datoriilor. Astfel s-a dat undă verde şi pentru cel de al doilea pachet de salvare destinat Greciei, în valoare de 130 de miliarde de euro. UE a aprobat aceste fonduri în martie 2012.

Tot în martie 2012, miniştrii de Finanţe din zona euro au decis să doteze Fondul European de Salvare ESM cu 800 de miliarde de euro. Iniţial valoarea sa fusese stabilită la “doar” 500 de miliarde.

În pofida acestor evoluţii considerate pozitive, speranţele că economia grecească se va redresa nu s-au confirmat. Din cauza severelor măsuri de austeritate economia ţării s-a menţinut în recul iar datoria pe cap de locuitor a rămas la un nivel crescut în ciuda ştergerii parţiale a datoriei.

Majoritatea grecilor consideră că Angela Merkel este vinovată pentru severele măsuri de economisire impuse ţării lor de Uniunea Europeană. În pofida atmosferei generale ostile, cancelarul german a fost la Atena în octombrie 2012 şi a subliniat progresele realizate de Grecia în combaterii crizei datoriilor. La sfârşitul unei întrevederi cu premierul elen Antonis Samaras, Angela Merkel a declarat: “Am venit astăzi aici ştiind şi fiind pe deplin conştientă că perioada pe care Grecia o traversează, pe care oamenii din Grecia o traversează, este una cu totul dificilă. Mulţi oameni suferă fiindcă li se cere mult. Tocmai de aceea vreau să transmit că o bună parte din drumul care trebuie parcurs se află cu adevărat în urma noastră. Multe s-au realizat, mai sunt unele de făcut, iar Germania şi Grecia vor colabora foarte strâns în acest sens.”

Când şi cu ce metode se va reuşi depăşirea crizei datoriilor este practic imposibil de estimat cu atât mai mult cu cât, pe lângă Grecia, Irlanda şi Portugalia, alţi membri ai zonei euro ajung în dificultate. Alături de Spania şi Italia chiar şi Franţa a ajuns subiect în dezbaterile legate de criză.

Totuşi statele membre au ajuns în ultimele săptămâni ale anului la concluzia că destinul UE trebuie să fie o preocupare generală. Marea diferenţă faţă de începutul anului 2012 este că a apărut consensul asupra ideii că: zona euro nu trebuie desfiinţată, că unitatea UE trebuie să se conserve chiar cu preţul unor transferuri de fonduri pe termen lung de la statele mai puternice la cele mai slabe. Dar în aceste condiţii, statele care primesc ajutor sunt obligate să recurgă la reforme.
 Cancelarul Angela Merkel a susţinut că moneda euro e pusă în pericol fără aceste eforturi comune, iar în plus, Europa va fi depăşită economic de alte zone: „Dacă închidem pur şi simplu ochii, nu vom putea asigura bunăstare pentru viitor“
. 

Recesiune şi imigraţie

Economia zonei euro a intrat în recesiune: anunţul a fost făcut la Bruxelles de reprezentanţii Eurostat, fiind susţinut de cifre. 

Economia a reuşit un mult prea slab 0,1% la sfârşitul lunii septembrie. Specialiştii au vorbit despre o a doua recesiune a economiei europene, începând din 2009, de la declanşarea crizei mondiale. Cele mai puternice state din clubul celor 17 - Franţa şi Germania - nu au mai reuşit să fie locomotive pentru restul economiilor grav afectate de criza datoriilor, deşi atât Parisul cât şi Berlinul au înregistrat o uşoară evoluţie de 0,2%. 

Restul economiilor importante -  Italia, Spania şi Olanda - au înregistrat scăderi, în vreme ce Belgia a stagnat.
Specialiştii sunt de părere că vinovaţi pentru recesiune sunt chiar europenii. “Intrăm într-o dublă recesiune, de care suntem singuri vinovaţi” a afirmat Paul De Grauwe de la London School of Economics. “Este rezultatul unei austerităţi excesive în sud şi a lipsei de voinţă a nordului de a schimba ceva”
 a adăugat.

În condiţiile în care cea mai mare parte a Europei s-a afundat în recesiune dar Germania a reuşit să menţină performanţele economice la un nivel acceptabil, către această ţară s-au îndreptat cei mai mulţi dintre cei care au ales soluţia muncii în străinătate. 

Potrivit Oficiului de Statistică din Wiesbaden, în prima jumătate a anului 2012, 501.000 imigranţi au sosit în Germania cu planuri de durată. S-a constatat, astfel, o creştere de 15% faţă de primele şase luni ale anului 2011. Cei mai mulţi provin din statele Uniunii Europene, pe locul întâi fiind polonezii. În căutarea unui loc de muncă în Germania au sosit şi mulţi cetăţeni ai statelor grav afectate de criza datoriilor - Grecia, Spania sau Portugalia. 
Inflaţie stabilă şi rată-record a şomajului în zona euro 

În decembrie 2012, inflaţia a rămas stabilă în zona euro - 2,2% ca şi în noiembrie - indică Eurostat, biroul de statistică al Comisiei Europene, într-o primă estimare dată publicităţii la Bruxelles. Cifra confirmă încetinirea creşterii inflaţiei, constatată de la începutul anului 2012 - întreruptă doar în lunile august şi septembrie. Dintre principalele componente ale inflaţiei, energia cunoaşte rata anuală cea mai ridicată, de 5,2%. Urmeaza alimentele, băuturile alcoolice şi tutunul, cu o inflaţie de 3,1%
Acest nivel nu ar trebui să determine Banca Centrală Europeană să ridice rata dobânzii, chiar dacă inflaţia depăşeşte, de 25 de luni, pragul de 2% vizat pe termen mediu de instituţia monetară.

Banca Centrală Europeană este mai preocupată de creşterea din zona euro, intrată în recesiune în al treilea trimestru din 2012 şi anticipează un recul al PIB-ului de 0,3% în 2013. La inceputul lunii decembrie 2012, BCE a lăsat principala sa rata directoare neschimbată, la 0,75% - cel mai scăzut nivel istoric înregistrat din luna iulie 2012

Potrivit datelor publicate de Eurostat, rata şomajului din zona euro a atins un nou record in luna noiembrie 2012, pe fondul crizei fiscale şi a măsurilor dure de austeritate, care au adâncit problemele economice ale Europei.

Astfel, rata şomajului din zona euro a ajuns la 11,8% de la 11,7% - cel mai ridicat nivel al şomajului din 1995, când au început sa fie publicate astfel de statistici.
 În Spania s-a înregistrat cea mai ridicată rată a şomajului, 26,6%, iar în Austria, cea mai scăzută - 4,5%. Economia din zona euro s-a contractat în al doilea şi al treilea trimestru din 2012, situaţie care obligă companiile recurgă la disponibilizări pentru a-şi reduce costurile.

Banca Centrală Europeană a prognozat o contracţie economică de 0,5% în 2012 şi de 0,3% în 2013.
Germania: grad crescut de risc bancar şi atmosferă pesimistă în mediul de afaceri

În Germania, nemulţumirile au fost generate mai ales de preţul ridicat al carburanţilor. Potrivit clubului automobilistic ADAC, germanii au plătit în 2012 mai mult decât oricând pentru derivate din petrol, iar această tendinţă care produce scumpiri în lanţ va continua şi pe parcursul anului 2013. 
Piaţa acţiunilor, în schimb, a avut o evoluţie surprinzător de bună. Indicele bursei germane DAX a înregistrat pe 12 decembrie 7600 de puncte, acesta fiind cel mai ridicat nivel de la mijlocul lunii ianuarie 2008. Performanţa se datorează în primul rând sprijinului oferit de Banca Centrală Europeană, care a reuşit să stabilizeze, pentru moment şi în principiu, zona euro. 
Organizaţia pentru Cooperare şi Dezvoltare Economică (OECD) a recomandat Băncii Centrale Europene scăderea în continuare a dobânzilor şi menţinerea sprijinului acordat în vederea redresării economiilor europene. Acolo unde va fi nevoie, în discuţie ar putea intra recapitalizarea băncilor prin intermediul Mecanismului European de Stabilitate.

Criza îşi face simţită prezenţa şi în Germania - ţară cu o economie prosperă comparativ cu alte state europene. 
Pentru anul 2013, OECD estimează o creştere de doar 0,6% - începând din 2014 plusul estimat fiind de 1,9%. Cei mai afectaţi vor fi în acest caz exportatorii germani în urma previzibilei scăderi a volumului comenzilor. “În plus, în viitorul apropiat, investiţiile în domeniul militar vor fi mai mici”
 – a precizat Andrés Fuentes, director al Biroului german din cadrul departamentului economic al OECD.

Deutsche Bank – o instituţie cu înalt grad de risc

Cele mai puternice zece bănci din lume deţin o putere imensă - situaţie relevată de faptul că realizeză o cifră de afaceri echivalentă cu 40% din economia mondială.

 Bilanţul Deutsche Bank s-a ridicat, în 2011, la aproximativ 84% din PIB-ul Germaniei - doar o cincime din profit fiind generat de contractele clasice de creditare.

Deşi par a aparţine unui domeniu profitabil, băncile funcţionează pe un tărâm extrem de instabil. Indiferent dacă este vorba despre creditări sau alt tip de afaceri, băncile primesc banii înapoi de la alte instituţii de creditare. Capitalul propriu al Deutsche Bank s-a situat multă vreme la nivelul de 2%. Altfel spus, dacă 2% din volumul maxim al afacerilor băncii ar fi eşuat, instituţia risca să intre în faliment.
Alături de băncile americane Citigroup şi JP Morgan Chase şi de HSBC din Marea Britanie, Deutsche Bank este o instituţie cu înalt grad de risc. 
Deutsche Bank deţine o cantitate importantă de datorie de stat europeană şi datorie bancară europeana. De asemenea, are o expunere considerabilă pe datoria ipotecară din SUA. Din cauza acestor legături, banca ar putea deveni foarte uşor un transmiţător al riscului între economia americană şi cea europeană.

Deutsche Bank este o companie gigantică. Banca este a doua din lume în functie de valoarea activelor deţinute, după BNP Paribas. Dar, raportul între activele pe care le deţine şi banii lichizi disponbili este foarte mare - ceea ce face ca banca să fie slab capitalizată. Pe de altă parte este adevărat că, în conformitate cu standardele actuale, titlurile de stat sunt considerate active purtătoare de risc. Însă, în contextul datoriilor suverane, situaţia se modifică - datoria italiană sau spaniolă deţinută de Deutsche Bank fiind riscantă.
  

La toate acestea se adaugă problemele relevate în decembrie 2012 de câţiva foşti angajaţi ai Deutsche Bank. 
Potrivit sesizării adresate autorităţilor, Deutsche Bank ar fi supraevaluat o poziţie pe instrumente derivate ascunzând în acest mod pierderi ce ar fi putut ajunge la 12 miliade de dolari. Dacă aceste poziţii, care valorau 130 de miliarde de dolari, ar fi fost trecute corect în bilanţul contabil, capitalul băncii ar fi scăzut la un nivel periculos în timpul crizei financiare. Pe cale de consecinţă, Deutsche Bank şi ar fi avut nevoie de ajutor de stat.
 
Un eventual derapaj al Deutsche Bank ar avea urmări de o gravitate incalculabilă pentru economia germană şi prin extensie şi pentru economia europeană. 
Toate băncile “universale” trebuie să îşi majoreze capitalul propriu la 9,5% până în 2019 - cu 2,5% mai mult decât prevede pachetul de reformă al Băncii Reglementelor Internaţionale, denumit Basel III.

Profesorul Clemens Fuest de la Universitatea Oxford a declarat că băncile “ar trebui să se acţioneze dincolo de ţinta prevăzută de Basel III. Elveţia face deja acest lucru”
. UBS şi Credit Suisse - cele mai mari bănci elveţiene - trebuie să îşi majoreze capitalul propriu la 19% până în 2019. 
Pentru a nu suferi din punct de vedere concurenţial, băncile s-ar putea refinanţa mai ieftin, cu atât mai mult cu cât, mărindu-şi capitalul, vor fi considerate solvabile. Eticheta “solvabil” o vor primi doar băncile ajunse la o anumită anvergură financiară, fiind considerate “to big to fail” - prea mari pentru a cădea. Urmând această filozofie, guvernele au pompat până la finalul anului 2009 peste 10.000 de miliarde de euro în sectorul bancar pentru e evita colapsul acestuia şi al economiei mondiale - aproximativ 1500 de euro pe cap de locuitor al planetei.
Johann Ekhoff, directorul Institutului pentru Politici Economice din cadrul Universităţii Köln susţine explicit cauza scăderii anvergurii băncilor până la nivelul la care acestea să nu mai poată influenţa politicul, prin forţa lor. “Dacă băncile mari trebuie salvate, facem mai multe entităţi mici ale acestora, mergând până la divizarea băncilor, astfel încât acestea să nu mai poată şantaja guvernele”
.

Ideea divizării băncilor “universale” a fost avansată şi de către un grup de experţi ai Comisiei Europene. Potrivit acestora, afacerile riscante ale băncilor trebuie separate de activităţile normale de creditare şi finanţate - la rigoare, chiar de respectivele bănci. Pe de altă parte, se apreciază că măsura separării bancare nu este suficientă. În condiţiile în care băncile de economii împrumută sume mari băncilor de investiţii, iar acestea din urmă au dificultăţi, băncile de economii sunt împinse într-o zonă de instabilitate.

Expertul în finanţe Max Otte afirmă că în condiţiile în care profitul poate fi păstrat, însă pierderile trebuie acoperite de toată lumea, este vorba despre un “socialism al băncilor şi bogaţilor”.

Chiar dacă branşa financiară se confruntă momentan cu un curent potrivnic, Max Otte nu crede că decidenţii politici vor avea voinţa necesară pentru a face schimbări. “Politicienii nu fac nimic pentru că se află în mâna marilor actori financiari, ai super-bogaţilor şi ai lobby-ului finanţist”
 a specificat Max Otte. Opinia este argumentată prin faptul că unii actori politici importanţi ajung să ocupe posturi importante în branşa financiară. Exemplul oferit este Caio Koch-Weser care, în octombrie 2005, a renunţat la postul de secretar de stat în Ministerul de Finanţe pentru ca trei luni mai târziu să ajungă în board-ul director al Deutsche Bank.

Posibilitatea unor astfel de mişcări reprezintă o “poartă” de comunicare între politicieni şi lumea financiară. Pentru a preveni astfel de situaţii Max Otte consideră necesară o reglementare conform căreia un actor politic care renunţă la funcţie să poată activa în zona financiar-bancară după o pauză de cinci ani.

Atmosferă pesimistă în mediul de afaceri

Institutul pentru Economie Germană din Köln, apropiat de patronatul german, investighează anual starea de spirit a mediului de afaceri.. 

Ultimul rezultat este dezamăgitor. Fiecare al doilea intervievat este de părere că situaţia se va înrăutăţi în 2013. Ceilalţi nu văd nici o schimbare. Nimeni nu priveşte cu optimism în viitor. “Pentru prima oară din 2009, nici o branşă nu manifestă încredere în îmbunătăţirea situaţiei faţă de anul 2012
” a afirmat Michael Hüther, directorul institutului.

Firmele sunt îngrijorate mai ales de criza datoriilor din zona euro. Lipsa de încredere nu atrage însă în mod automat o înrăutăţire a situaţiei la nivelul afacerilor propriu-zise. Pesimismul nu reflectă întocmai situaţia din economia reală, adaugă Michael Hüther, întrucât aşteptările faţă de producţie, investiţiile şi rata de angajare sunt robuste. 

Michael Hüther apreciază că lipsa optimismului nu este nejustificată. Firmele sunt extrem de atente întrucât experienţa de la sfârşitul anului 2008 şi începutului anului 2009, când economia mondială a stagnat, nu s-a şters din memoria investitorilor.

Unsprezece din cele 46 de branşe intervievate prognozează reduceri de personal: printre ele se numără firme din domeniul mineritului, al industriei tipografice, din sectorul bancar şi energetic. 
Concernele energetice se plâng de distrugerea renumelui cu concursul politicienilor. “Guvernul a decis o revoluţie energetică, dar nu este în măsură să o ducă la bun sfârşit” a afirmat Michael Hüther, adaugând că această situaţie duce la reticenţa marilor investitori. “În ciuda globalizării, politica este extrem de importantă, pentru că ea decide cadrul de acţiune. De ea depinde succesul la nivel global, cu angajările şi veniturile adiacente.”

Ministrul mediului din Germania a anunţat că intenţionează să îngheţe subvenţiile acordate producătorilor de energie din surse regenerabile, la actualele niveluri. Guvernul condus de cancelarul Angela Merkel încearcă să prevină astfel dezlănţuirea unei furtuni politice legate de trecerea Germaniei de la energie nucleară la energie "verde" şi să împiedice creşterea preţului plătit de populaţie pentru curentul electric. 

Ministrul mediului, Peter Altmaier, a propus ca subvenţiile să fie îngheţate până la sfârşitul anului 2014, după care creşterea acestora ar urma să fie limitată la 2,5% pe an. Legislaţia, care ar putea intra în vigoare în august 2013, va permite operatorilor reţelelor de electricitate să reducă plăţile făcute către noile centrale electrice pentru alimentarea reţelei naţionale. În felul acesta guvernul forţează industria să asume un cost mai mare pentru tranziţia Germaniei spre energie alternativă.

Mai optimişti decât reprezentanţii companiilor energetice sunt oamenii de afaceri din industria automobilistică, în special constructorii de maşini şi reprezentanţii ramurii electrotehnice. 

Industria, motorul conjuctural al economiei germane, este susţinută de bănci şi este robustă, în domeniul construcţiilor de maşini aşteptându-se chiar creşteri, a precizat directorului Institutului pentru Economie Germană.

Prognoza comparativă a Institutului pentru Economie Germană: 

După un început bun, în a doua parte a anului 2012 s-a înregistrat o încetinire a evoluţiilor. 

Anul 2013 ar putea avea o imagine în oglindă: un început slab, urmat de evoluţii pozitice în a doua jumătate a anului. Nivelul creşterii economice poate atinge 0,7% - sub evoluţia înregistrată de economia germană în anul 2012.

Franţa: ratingul “AAA” retras, datorie publică mare, şomaj ridicat
Pentru Franţa, cel mai serios avertisment a fost dat de agenţia de rating Moody's, care a retras Hexagonului nota maximă la capitolul bonitate şi i-a atribuit perspectiva "negativ". 

Pieţele financiare nu au părut impresionate, dar specialiştii manifestă îngrijorare. "Chiar dacă obligaţiunile pe 10 ani ale Franţei nu au fost afectate de aceasta veste, având în vedere că dobânda a rămas puţin peste recordul minim din 19 iulie 2012, de 2,06%, datoria guvernamentală începe să atârne tot mai greu în economia ţării"
 a precizat directorul Spiro Sovereign Strategy, Nicholas Spiro. Pentru 2012 deficitul bugetar este peste pragul convenit de trei procente din PIB
Până acum, Franţa şi Germania au beneficiat în perioada crizei de credite cu dobânzi la nivel de minim istoric. 

Reformele structurale destinate creşterii competitivităţii Franţei reprezintă un demers străin tuturor guvernărilor din ultimii 20 de ani. În schimb, binefacerile sociale au fost intens susţinute, inclusiv introducerea, în urmă cu 12 ani, a săptămânii de lucru de 35 de ore - cea mai scurtă din Europa. 

La nivelul politicii salariale există însă probleme. Salariul minim reprezintă aproape jumătate din salariul mediu, consecinţa fiind distrugerea unui segment consistent din oferta de locuri de muncă, ceea ce explică, în bună măsură, rata şomajului care a atins 11% în Franţa. Industria a fost cea care a redus cel mai masiv locuri de muncă - potrivit statisticilor UE, 750.000 de poziţii, în ultimii 10 ani. Consecinţa: aportul industriei la eficienţa economică a Franţei a ajuns la 12,5%.

Exceptând câteva concerne de importanţă globală, în foarte reglementata economie a Franţei există o multitudine de mici antreprize cu până la 50 de angajaţi. Firmele franceze mici contrastează cu mamuţii financiari. Bilanţul celei mai mari bănci, BNP Paribas, reprezenta, la sfârşitul anului 2011, 90% din PIB-ul Franţei. Prezenţa semnificativă a acestui gigant în sudul turbulent al Europei expune puternic Franţa la neliniştile de pe pieţele financiare.

Există însă parametri macroeconomici care indică o anumită capacitate a Franţei de a evita grave dezechilibre. În prima jumătate a anului 2012 Franţa a fost a patra destinaţie preferată a investitorilor, rămâne a cincea economie a lumii şi cel de al şaselea exportator - în primul rând datorită acelor mari companii prezente pe tot mapamondul. La aceasta se adaugă şi perspectiva demografică, avantajoasă pentru creştere economică, precum şi costurile energetice mai reduse decât în restul Europei, graţie resurselor nucleare.

Anul 2013 se anunţă dificil pentru Franţa care se confruntă cu grava ameninţare a şomajului. François Hollande şi-a afirmat intenţia de a face din 2013 anul bătăliei pentru locurile de muncă. Conform opiniei analiştilor, este extrem de greu de crezut că intenţia va putea fi materializată. 
În ultimele două luni ale anului 2012, numărul celor care caută un loc de muncă în Franţa a crescut cu 29.300 - ceea ce înseamnă că rata somajului a depăşit 10,8% pe an şi costuri suplimentare de 3,1 milioane de euro doar în noiembrie şi decembrie 2012 pentru bugetele asigurarilor sociale. Noiembrie a fost a 19-a lună consecutivă în care rata şomajului a crescut în Franta “iar şansele de a face ca aceste cifre dramatice să scadă sunt zero”
.

În septembrie şi octombrie 2012, rata şomajului a explodat în Franţa, 45.000 de oameni pierzându-şi locul de muncă - situaţie apreciată de analişti ca fiind fără precedent. Unica soluţie este revenirea la creşterea economică - dar perspective pozitive nu se întrevăd mai devreme de mijlocul anului viitor.
Ultimele speranţe sunt legate de promisiunea Guvernului de a crea 100.000 de locuri de muncă în 2013 şi alte 150.000 în 2014. Proiectul de lege menit să susţină crearea locurilor de muncă este programat pentru dezbatere în Parlament la începutul anului 2013.
Carenţele construcţiei politice europene, ignorate. Opinii analitice
În ianuarie 2013 se împlinesc 50 de ani de la adoptarea Tratatului de la Elysée, marele acord franco-german care - prin Charles de Gaulle şi Konrad Adenaue - a pus bazele resetării relaţiilor bilaterale.


După jumătate de secol, este evident că, pe de o parte, Europa nu are o viziune unitară asupra prezentului şi viitorului său, şi pe de altă parte, o bună parte a elitelor politice europene insistă să ignore carenţele majore ale construcţiei politice europene. Pornind de aici, un comentariu al Deutsche Welle atrage atenţia asupra unui subiect de maximală gravitate: pericolul imploziei Uniunii Europene. Reproducerea lui parţială scuteşte de orice comentariu.  

În mod evident, Charles de Gaulle şi Konrad  Adenauer au avut temeiuri în parte îndreptăţite să-şi încheie mult celebratul tratat. Acest document, semnat la 22 ianuarie 1963, a parafat, după înfrângerea Germaniei naziste şi victoria, la masa verde, a Franţei, hotărârea elitelor celor două naţiuni - între care una, divizată - de a pune capăt secolelor de ostilitate, vrăjmăşie şi conflict mutual şi de a purcede la o lucrare comună. Această lucrare s-a vădit, în multe privinţe, a fi o operaţiune de mare succes, întrucât a creat condiţiile necesare elaborării şi punerii la punct a motorului franco-german al Europei. Ce ar fi fost Uniunea Europeană fără acest motor?
Că, în 1963, motivele celor doi oameni de stat fuseseră diferite, ba chiar divergente, nu e un secret şi nu schimbă defel datele problemei. Realitatea este, că (…) Adenauer dorise tratatul cu francezii pentru a pune capăt odată pentru totdeauna oricăror tendinţe germane de izolare de Apus. La rândul său, de Gaulle ar fi vrut un partener german docil, dar puternic economic, în stare să-i susţină ambiţiile (…).

Deşi popoarele par, în mare măsură, să se respecte reciproc, iar urmele vechilor adversităţi sunt greu de detectat, nici azi concepţiile elitelor celor două naţiuni nu sunt mai puţin divergente. 
Franţa încearcă cu disperare să îmbrăţişeze Germania, astfel încât marele ei vecin de la răsărit să nu redobândească o preeminenţă incontrolabilă în Europa.

La rândul ei, o mare parte a elitei germane năzuieşte să creeze şi să gestioneze Statele Unite ale Europei, ale cărei instituţii, construcţii şi eficienţă economică şi comercială să le semene dacă se poate leit celor ale Republicii Federale.

Reacţiile divergente ale celor două părţi la criza euro, insultele abia voalate, proferate de cele două părţi ale frontierei comune în timpul campaniei electorale franceze şi concepţiile politice diametral opuse ale celor două guverne dovedesc că Berlinul şi Parisul se situează pe planete diferite.

Franţa lui Hollande crede că Germania e o frână în Europa, că fără ea relansarea Bătrânului Continent ar fi un proiect fezabil (…). Parisului nici prin cap nu-i trece să renunţe la suveranitatea naţională spre a face pe plac germanilor şi proiectelor lor de federalizare a Europei şi creare a Uniunii politice.

De partea cealaltă, în Germania lui Merkel domneşte teama (…) faţă de guvernul socialist francez. (…)
De aici încolo, toate drumurile duc nu la Roma, ci la implozia Uniunii Europene, dacă elitele celor două naţiuni nu descoperă la timp manevra de transpunere în marşarier şi de revizuire a motorului european. 
Europei îi trebuie (…) multă meditaţie, reformă, democraţie autentică şi hotărâre de a lupta împotriva oricărui tip de extremism în interiorul şi în afara continentului.
Valorile etice vs valorile pieţei

Surprinzător sau nu, anul 2012 - caracterizat mai degrabă prin cota maximă la care au ajuns preocupările legate de problematica financiară - marchează un eveniment neaşteptat: ofensiva valorilor etice asupra valorilor pieţei, valorilor pieţelor. 
Dezvăluirea unor adevăruri dure despre comercializarea existenţei de zi cu zi într-o lume alienată şi alienantă, în care totul pare a fi de vânzare, în care piaţa a devenit instanţa supremă ale cărei capricii influenţează pînă şi deciziile politice.


Promotorul acestei curajoase inţiative este filozoful şi politologul Michael J. Sandel, un star al intelectualităţii americane, care se bucură, conform opiniei ziarului Japan Times, de o popularitate demnă de cea a unui monstru sacru al muzicii rock. Revista China Newsweek îl consideră pe Michael J. Sandel cel mai influent cetăţean străin al anului 2012, iar ziarul londonez The Observer îl aşează în rîndul celor mai proeminenţi moralişti contemporani.


Dreptul de a circula pe banda de salvare a unei autostrăzi la orele de vîrf este de opt dolari, taxă aplicată „legal” în Minneapolis. 
În India, o mamă de împrumut pentru un embrion implantat, cu ducerea la bun sfîrşit a sarcinii, costă doar 6250 de dolari, ceea ce reprezintă o treime din preţul oficial în Statele Unite. 
Numărul de telefon al unui medic care poate fi sunat la orice oră din zi şi noapte, inclusiv pentru consultaţii de urgenţă, poate fi achiziţionat cu sume între 1500 şi 25 000 de dolari. 
O persoană dispusă să testeze un nou medicament primeşte, în medie, 7500 de dolari. Lista poate continua. 


De ce trebuie să ne îngrijoreze faptul că trăim într-o societate care este pe cale de a oferi totul spre vînzare şi cumpărare? 

Nu au favorizat globalizarea şi liberalizarea comerţului, deregularizarea pieţelor financiare, din anii 1990, succesele economice şi sociale în ţări emergente dintre care unele, în urmă cu două decenii, se aflau înregimentate în categoria „lumii a treia”?  

întreabă şi se întreabă, aparent retoric, Michael J. Sandel. 


În contextul interminabilei crize a datoriilor din zona euro, generată nu doar de faptul că unele state s-au îndatorat dincolo de limita acceptabilă, dar şi de folosirea bugetului public pentru salvarea unor bănci aflate în derivă sau faliment, întrebările încetează să mai fie pur retorice. Etica a intrat în ofensivă pe terenul economiei şi finanţelor - în care şansele ei de victorie par minime.

Prin noua sa carte What Money Can't Buy: The Moral Limits of Markets, Michael J. Sandel arată de ce trebuie să îngrijoreze situaţia în care totul este de vânzare: în primul rând, pentru că inegalitatea a devenit un flagel social. 
Inegalitatea generează nelinişti sociale şi destabilizarea democraţiei. Când totul este de vînzare sau când totul poate fi cumpărat, înfloreşte corupţia. 
La toate acestea se adaugă forţa pieţelor de a modifica ponderea unor valori şi comportamente.


Într-un interviu acordat pentru Der Spiegel,, Michael J. Sandel subliniază că mercantilismul tinde să înlocuiască etica în comportamentul uman. 
Este uimit şi dezamăgit de faptul că, în pofida unor mişcări de protest spectaculoase - precum cele ale activiştilor Occupy - politicul ezită să declanşeze o autentică dezbatere asupra limitelor pieţii. Impusa supremaţie a pieţii pare să fi înăbuşit, deocamdată, forţele protestatare, ceea ce ar trebui să-i îngrijoreze pe adepţii democraţiei..

Revenind la etică, a critica doar lăcomia este mult prea puţin, consideră Michael J. Sandel. A miza excesiv pe valorile pieţii are efect coroziv asupra coeziunii sociale şi asupra solidarităţii.  
CONSILIUL EUROPEAN DE IARNĂ: 

“NU” PENTRU “INTEGRAREA PROFUNDĂ” 
Summit-ul UE desfăşurat la Bruxelles la mijlocul lunii decembrie 2012 nu a adus progrese în privinţa anunţatei adânciri a integrării europene. Mai mult decât atât, între liderii europeni au intervenit noi neconcordanţe de idei. 

Realitatea reuniunii europene la vârf contrastează cu declaraţiile protocolare date de liderii europeni. 

“Este o zi bună pentru Europa” declara preşedintele Franţei, François Hollande, la sosirea la summit, în timp ce cancelarul german Angela Merkel  sublinia că UE “a reuşit să înregistreze progrese în cursul anului 2012″
.

Summit-ul UE a fost departe de a fi la fel de ambiţios precum fusese anunţat. S-a discutat fără contradicţii, cu precădere despre lucruri care deja erau puse la punct de miniştrii de Finanţe din statele membre. Aceştia ajunseseră la un acord privind deblocarea ajutorului financiar pentru Grecia - o tranşă de 49,1 miliarde euro - şi la un compromis privind supravegherea celor mai mari bănci din zona euro - Banca Centrală Europeană ar urma să devină instituţia de monitorizare a băncilor din zona euro până în martie 2014.

Situaţia reală a contrastat şi cu declaraţiile finale.

 „Am avut câteva zile de succes" a declarat şeful Consiliului UE, Herman Van Rompuy. Preşedintele Franţei a afirmat, la rândul său: „Am avansat la un pas moderat din iunie, cu pactul de creştere, uniunea fiscală, Grecia şi acum supravegherea bancară"
. 
Au fost evitate comentariile legate de viitorul nesigur al Greciei în zona euro după 17 trimestre consecutive de recesiune şi o rată a şomajului de 25,4%. 

În parte doar, realitatea a fost dezvăluită, critic, de premierul Luxemburgului: "O diferenţă de opinii a apărut între statele membre care vor sa înfiinţeze un mecanism de solidaritate pentru ţările afectate de şocurile externe sau de evenimentele negative interne şi cele care sunt în favoarea unor soluţii pe plan naţional"
 a declarat Jean-Claude Juncker.
Documentul discordiei

Preşedintele Consiliului European, Herman van Rompuy, a prezentat la summit un document cuprinzând o serie de măsuri - de la reforme financiare, până la uniunea politică generală pentru zona euro. „Obiectivul general viza o direcţionare progresivă a suveranităţii economice la nivel european” se precizează în documentul care cuprindea un plan de „finalizare a uniunii economice şi monetare”
. 
Herman van Rompuy s-a aşteptat ca UE să convină asupra unui „cadru operaţional” care să acorde BCE rolul de supervizor bancar unic al zonei euro, până în luna martie 2013, în pofida menţinerii divergenţelor dintre Franţa şi Germania în privinţa acestei politici. 

Preşedintele Consiliului European întrevedea o a doua etapă către "uniunea bancară" deplină, în 2013 urmând a fi făcute propuneri legislative pentru crearea unui fond de salvare bancară comun şi unei scheme de garantare a depunerilor la nivelul zonei euro. Respectivele propuneri sunt şi mai controversate decât acordarea unui rol de supervizare pentru BCE. Planul cerea tuturor ţărilor din zona euro ca, până în 2014, să "intre în aranjamente individuale de natură contractuală cu instituţiile UE în privinţa măsurilor şi reformelor pe care se angajează să le aplice şi în privinţa mijloacelor de implementare a acestora"
. 

Prin uniunea bancară şi contractele cu caracter de obligativitate pentru politica fiscală, s-ar pune bazele - conform planului prezentat în document - pentru demersul de "definitivare" a euro care va "implica o schimbare a tratatelor" după 2014. 

În ultima etapă, toate ţările din zona euro ar urma să cedeze, în esenţă, suveranitatea fiscală printr-un "grad tot mai mare de decizii luate în comun asupra bugetelor naţionale şi o coordonare sporită a politicilor economice"
. 

În rezumat, ţările din zona euro ar pierde dreptul de a-şi stabili bugetele proprii şi ar ajunge să cedeze Bruxelles-ului suveranitatea economică, conform proiectului de "definitivare" a monedei unice a UE. 

Dacă ar fi fost acceptată, "foaia de parcurs" pas cu pas ar fi lăsat Marea Britanie izolată - afirmă Daily Telegraph - şi logic, ar fi urmat să antreneze o dezbatere aprinsă asupra eventualului referendum britanic privind apartenenţa la Uniunea Europeană în ultimul semestru al anului 2014, cu puţin înainte de alegerile generale din Regatul Unit.
Puncte de vedere divergente

Puţine lucruri au fost decise în legătură cu modul în care s-ar putea îndeplini „integrarea profundă". Liderii zonei euro promiseseră în iunie 2012 că vor realiza un plan până în luna decembrie, care să conţină schimbările ce trebuie operate în arhitectura acestei zonei. Dar, conform declaraţiilor unor oficiali germani după summit-ul UE din decembrie 2012, liderii europeni vor încerca să cadă de acord „asupra unui plan privind următorii paşi către un acord privind planul final.”

Cele mai multe discuţiile în contradictoriu s-au purtat în jurul neînţelegerilor dintre Germania, Olanda, şi statele nordice pe de o parte şi Franţa, împreună cu aliaţii din sud, Italia şi Spania pe de altă parte, pe tema fondului comun. Un diplomat a rezumat discuţiile astfel: „Nu înţeleg ce ar trebuie să vină prima dată, fondul comun sau pierderea suveranităţii" adăugând că una dintre părţi face presiuni pentru „multe constrângeri şi puţine stimulente, iar cealaltă pentru multe stimulente şi puţine constrângeri”
. 

Printre „constrângerile” noi gândite sunt „aranjamentele contractuale” care ar trebui semnate între state şi instituţiile UE, în virtutea cărora guvernele ar fi obligate să implementeze reformele conform recomandărilor Comisiei Europene. 
Angela Merkel a declarat că Parlamentele naţionale ar urma să fie obligate, la rândul lor, să voteze şi să respecte aceste acorduri astfel „existând legitimitate democratică”.  În viziunea germană, stimulentele ar urma să îmbrace forma unui fond comun pentru zona euro care ar putea fi finanţat printr-o taxă pe tranzacţiile financiare la nivelul statelor.  

Fondul - iniţial o idee a Germaniei pentru a devia presiunea mutualizării datoriilor - ar trebui să ajute țările care se angajează să facă reforme structurale, pentru finanțarea măsurilor, fără teamă că acest lucru ar conduce la deficite fiscale. Dar nu este clar totuşi cum ar trebui să fie finanţat fondul respectiv și dacă va fi gestionat de Eurogrup.
Germania este iritată de aşteptările altor ţări, care speră ca acest fond să aibă o valoare de sute de miliarde de euro şi să finanţeze şomajul din Spania, sau să atenueze „şocurile externe” pentru ţările sudice care nu îşi pot devaloriza moneda. „Această idee privind absorbţia şocurilor nu este suficient de explicită. Ceea ce dorim noi este acordarea de sprijin penru creşterea competitivităţii”
 a declarat Angela Merkel. Cancelarul german a apreciat că acest buget ar trebuie să fie limitat la 15-20 de miliarde de euro şi că unele ţări ar prefera să se stabilească mai întâi bugetul UE pentru următorii şapte ani înainte de a trece la această problemă.
Preşedintele Consiliului European, Herman van Rompuy este cel care a propus formula „absorbţiei şocurilor”. El a declarat că vor fi purtate discuţii cu statele membre atât în privinţa contractelor cât şi a „mecanismului de solidaritate” - nume purtat acum de bugetul zonei euro cu care ar fi de acord Germania. 

Discuţiile contradictorii între liderii europeni au fost şi expresia neînţelegerilor privind aranjamente contractuale între statele membre și Comisia Europeană. 
Conform președintelui Consiliului European, Herman Van Rompuy, contractele ar trebui să fie obligatorii pentru țările din zona euro și voluntare pentru toate celelalte state membre ale UE. "Astfel de aranjamente ar trebui să fie diferențiate în funcție de situațiile specifice ale statelor membre" a precizat, adăugând. "Acest lucru ar implica toate statele membre ale zonei euro. Statele membre UE dar aflate în afara zonei pot opta, de asemenea, să încheie acorduri similare"
 fără a avea, însă, o obligaţie în acest sens. 

Pe de altă parte Francois Hollande şi Angela Merkel au alte păreri.

Francois Hollande a afirmat că astfel de contracte trebuie "să se poată face numai pe bază de voluntariat"
 inclusiv pentru statele din zona euro.

Angela Merkel ia în calcul posibilitatea obligativităţii contractelor, dar nu pentru toate statele: "S-ar putea să fie cazuri în care contractele să fie obligatorii, dar nu cred că vor fi necesare pentru statele care și-au făcut temele."

În altă ordine de idei, Germania doreşte să obţină promisiuni pentru reforme economice, printre care şi reforma sistemelor de pensii şi a pieţei muncii. Aliaţii Germaniei sunt de părere că economiile neperformante trebuie să aplice reforme suplimentare. 

Franţa, pe de altă parte, vrea ca aceste promisiuni să fie însoţite şi de sprijin financiar imediat din partea Uniunii Europene, nu doar de promisiunea unor subvenţii la o dată ulterioară. 
Cancelarul german, Angela Merkel şi preşedintele francez, François Hollande, au viziuni diferite în privinţa redresării economice. În viziunea germană, ar trebui stabilit un plan de acţiune cu mai multe dezbateri şi reforme parţiale. În viziunea franceză - sprjinită şi de cea a altor ţări, precum Italia şi Spania - este nevoie de mai multă solidaritate.

Conflictul dintre cele două viziuni va continua previzibil, pe măsură ce se va încerca stabilirea detaliilor privind uniunea bancară şi sistemul de finanţare pentru statele cu probleme. 
Despre modul în care ar trebui refăcut edificiul european pentru a putea fi evitate pe viitor situaţii precum cele din Spania şi Grecia, liderii UE au discutat fără a ajunge la vreo concluzie, în pofida documentului cu titlul „Către o adevărată uniune economică şi monetară" prezentat de preşedintele Consiliului European, Herman Van Rompuy.  

Decizia finală a summit-ului UE: deciziile se amână
Pe fundalul neînţelegerilor, Angela Merkel a suţinut ideea că, dată fiind importanţa problemelor, nu trebuie luate decizii imediate în privinţa unui plan de acţiune. 
În finalul summit-ului s-a precizat că până în iunie 2013 Consiliul European va lua în considerare "fezabilitatea și modalităţile de contracte convenite de comun acord pentru competitivitate și creştere economică. Aranjamentele individuale de natură contractuală cu instituţiile UE ar putea spori eficacitatea."

Angela Merkel a declarat că în martie 2013 se va purta o discuție aprofundată cu privire la parametrii care urmează să fie folosiţi pentru a defini competitivitatea.
Cancelarul german a avertizat asupra faptului că liderii europeni nu trebuie să se relaxeze, considerând că a fost depăşită partea cea mai grea a crizei din zona euro. “Procesul de ajustare de care avem nevoie pentru a merge mai departe este foarte dificil și dureros ". "Avem în continuare o perioadă grea în faţa noastră şi această situaţie nu poate fi rezolvată printr-o singură măsură " a declarat Angela Merkel. 

"Situaţia impune să acţionăm punând accent pe scopul nostru, de a rezolva erorile fundamentale ale monedei euro. Există o determinare comună nu numai pentru a păstra euro ca monedă, ci, de asemenea, pentru a-i consolida bazele"
 a concluzionat cancelarul german
Comisarul european pentru afaceri economice şi monetare, Olli Rehn, a apreciat că ar trebui creată un fel de "uniune monetară 2.0"
 - altfel spus, o nouă versiune a celei existente, care să asigure stabilitatea spaţiului euro. Noua versiune a uniunii monetare ar tebui să aibă capacitatea de a interveni pentru a împiedica apariţia situaţiilor în care unele state ar trăi din datorii.
Cauza amânării deciziilor este creionată ferm de presa franceză. “Angela Merkel intră în perioadă electorală şi nu vrea să îşi asume vreun risc; iar François Hollande se teme cel mai mult de redeschiderea vechilor răni în sânul majorităţii sale. Deci trâmbiţele au amuţit.” 

Pe de altă parte, presa italiană tratează amânările cu muşcătoare ironie:

„După ce au evitat recifele greceşti şi au îngheţat pentru moment deficitul spaniol, principalii protagonişti ai summitului, francezii şi germanii, vor înfrunta în intimitatea diplomatică a cinelor private cele două "incidente" majore care pun astăzi în pericol coeziunea UE: deriva politică a Italiei şi atitudinea contestatară, eurosceptică şi anti-birocratică a Marii Britanii.”

Analiştii de la The Exchange leagă, printr-o analiză clară şi argumentată, continuarea măsurilor de austeritate de alegerile din Germania

Situatia îngrijorătoare în care se află Europa ar trebui să ridice semne de întrebare la nivelul factorilor de decizie. Ca rezultat al măsurilor dure de austeritate, recesiunea zonei euro se adânceşte. Consecinţele aceleeaşi strategii în 2013 ar putea fi extrem grave, întrucât următoarele măsuri de austeritate vor fi aplicate într-un context de declin economic general, subliniază The Exchange. 
În pofida faptului că politicile de austeritate s-au dovedit, în mod evident, distrugătoare pentru economii, impulsionată de Germania, UE continuă să insiste pentru aplicarea aceloraşi “soluţii”. Situaţia Greciei este relevantă. După trei ani de măsuri de austeritate, PIB-ul statului elen a scăzut cu peste 20%, iar şomajul a crescut la peste 25%. Cu toate acestea, Greciei i se pregătesc - inexplicabil, logic - noi seturi de măsuri de austeritate, deşi este cunoscut şi recunoscut la nivelul liderilor UE că acestea vor cauza economiei elene o contracţie de 4% - 4,5% în 2013, ceea ce va îngreuna şi mai mult atingerea ţintelor de deficit bugetar şi aducere datoriilor la un nivel sustenabil. 
Foarte grav este faptul că, date fiind interdependenţele economiilor, în urma aplicării măsurilor de austeritate la nivelul unor ţări europene - provocând contracţie economică - extinderea crizei nu a fost stopată. Astfel, criza a ajuns în Portugalia, Spania şi Italia, agravându-se şi în aceste ţări supuse planului d austeritate dar într-o mai mică măsură. Prognozele economice nu sunt deloc optimiste, sugerând că rimul declinului acestor economii este accelerat. Rata şomajului din Spania a urcat la peste 26%, iar în Portugalia la 15%. 
Liderii europeni ar trebui să fie îngrijoraţi şi de faptul că problemele economice au început să afecteze stabilitatea politică. Grecia devine aproape imposibil de guvernat. La nivel european, se înregistrează recrudescenţa extremei dreapta. În Italia, Portugalia şi Spania protestele sunt cvasi-permanente. In plus, în Spania, forţele separatiste din Catalunia şi Ţara Bascilor sunt pe val, complicând situaţia politică. 
Situaţia va rămâne neschimbată cel puţin până după alegerile din Germania, programate în septembrie 2013. Până atunci, cancelarul german Angela Merkel, va prefera să menţină drumul început în mai 2010, evitând să admită în faţa electoratului că strategia pe care a ales-o este greşită ,  concluzionează The Exchange.   

Rutele evaziunii fiscale la nivel european, invizibile la vârful UE?
Reacţia majorităţii statelor membre UE, de neacceptare a propunerilor de limitare drastică a competenţelor naţionale este, de fapt, reacţia de respingere a ceea ce poată deja numele generic de “mai multă Europă”. 

Expresia lasă loc pentru interpretări - motiv pentru care a fost abordată critic de presă. Abordarea a fost extinsă - cu tentă amar-ironică - şi asupra unor termeni intens vehiculaţi la nivel european dar care, în funcţie de interesul fiecărui stat, pot dobândi conotaţii diferite: “Pentru unii politicieni, “federalism” este un cuvânt gol ca să pară moderni; pentru alţii, “federalism” este un cuvânt gol ca să bage frică; în nici unul dintre cazuri nu are semnificaţia sa originală de descentralizare şi democraţie – Sarkozy o folosea chiar şi ca sinonim la interguvernamentalism, exact opusul său. Când lipsesc toate cuvintele, se spune că e necesară “mai multă Europă”, un lucru care nu vrea să spună de fapt nimic: este posibil să avem nevoie de mai multă democraţie, mai multă integrare, mai multă coeziune - lucruri care ştim ce sunt sau ce înseamnă. Mai multă Europa, nu ştiu ce e.”

Critica demonetizării sau chiar lipsei de semnificaţii a unor termeni folosiţi intens la nivelul de vârf al Uniunii Europene este completată de un extrem de serios semnal de alarmă privind lucruri esenţiale - a căror rezolvare ar antrena, în mare măsură, depăşirea situaţiei precare europene, cu precădere a celei financiare. 

Publicaţia din Lisabona descrie pe scurt unele dintre “căile” evaziunii financiare practicată la nivel european, pe de o parte şi pe de altă parte, punctează ciudatele conexiuni care par a apărea între diversele instituţii şi state aflate pe acea “cale”. La fel de ciudat pare că, la nivelul de vârf al UE, toate aceste lucruri evidente par neobservabile. 
  Astfel, cele mai mari 20 de companii listate la Bursa de la Lisabona şi-au stabilit sedii fiscale în Olanda pentru a ocoli obligaţiile contabile şi impozitele din Portugalia. Pe de altă parte, companiile olandeze ocolesc plata impozitelor folosind Irlanda. 

În Cipru deschiderea unui cont bancar reprezintă o operaţiune fără probleme - nefiind necesar numele - fiind foarte uşor să fie deschisă şi o bancă. În felul acesta şi în lipsa unui control real, pe de o parte pot fi uşor spălaţi bani negri şi pe de altă parte, întrucât Cipru este un “paradis fiscal”, pot fi ocolite impozitele din altă ţară. 

Desigur, pentru a urmări o astfel de “rută” şi pentru a lua măsuri împotriva unei evaziuni fiscale de anvergură, care cuprinde o bună parte din Europa şi interconectează state, este nevoie de un program. 

 Fără alte comentarii, Público precizează în loc de concluzie că programul respectiv  şi tot ceea ce presupune aplicarea lui - pot fi decise de Consiliul UE a cărui preşedinţie a fost deţinută succesiv tocmai de Cipru (iulie-decembrie 2012) şi de Irlanda (ianuarie-iunie 2013) , importante “capete de linii” ale ocolirii obligaţiilor fiscale, prin mecanismul descris.  

SUMMIT UE-RUSIA: 

PREOCUPARE DEOSEBITĂ PENTRU VECINĂTĂŢILE COMUNE
În perioada 20-21 decembrie 2012 la Bruxelles s-a desfăşurat al 30-lea summit Uniunea Europeană-Rusia.

Uniunea Europeană a fost reprezentată de preşedintele Consiliului European, Herman Van Rompuy şi de preşedintele Comisiei Europene, José Manuel Barroso – la reuniune participând de asemenea Catherine Ashton, Înaltul Reprezentant al Uniunii Europene pentru afaceri externe, alături de comisarii europeni Günther Oettinger (pentru Energie) şi Karel De Gucht (pentru Comeţ). 

 Rusia a fost reprezentată de preşedintele Vladimir Putin, care a fost însoţit de ministrul de Externe Serghei Lavrov, ministrul Energiei Alexander Novak şi ministrul Economiei Andrei Belousov.

Preşedintele Consiliului European Herman Van Rompuy, s-a exprimat elogios la adresa relaţiilor dintre Rusia şi UE: “Găzduirea celui de al 30-lea summit al nostru este un omagiu adus caracterului indispensabil al parteneriatului pe care îl avem, fiind şi o nouă ocazie importantă de a face un bilanţ al progreselor, de a discuta problemele nesoluţionate şi preocupările în relaţiile UE-Rusia. Avem perspective bune pentru consolidarea cooperării noastre politice (...). Dorim să aprofundăm cooperarea noastră la un nivel global (...). Împreună, UE şi Rusia pot aduce o contribuţie decisivă la guvernanţa globală şi la soluţionarea conflictelor regionale”
.
Preşedintele Comisiei Europene José Manuel Barroso a declarat la rândul său: “Importanţa strânsei cooperări între UE şi Rusia este evidentă pentru toţi - întâlnirile noastre regulate sunt o dovadă în acest sens. Împărţim acelaşi continent şi avem multe interese comune, motiv pentru pentru care dorim să dezvoltăm pe mai departe acest parteneriat strategic. Un nou acord global ar trebui să asigure o bază optimă pentru a avansa în direcţia obiectivelor noastre comune, respectându-ne în acelaşi timp valorile. Avantajul reciproc şi respectul reciproc sunt baza cooperării noastre. Este nevoie să construim în continuare pe baza progreselor realizate până în prezent şi a angajamentelor noastre internaţionale. (…) În domenii precum ştiinţa şi cercetarea, cooperarea noastră este bună şi trebuie dezvoltată în continuare.”

Anterior summit-ului, oficiali de la Bruxelles au încercat să prezinte public agenda reuniunii la nivel înalt UE-Rusia - în ideea preluării ideilor de presă - astfel ca asperităţile din relaţiile parteneriale să fie atenuate la nivelul imaginii. 

Astfel s-a transmis că agenda summit-ului este foarte largă, cuprinzând chestiuni precum negocierile pentru un nou acord-cadru UE-Rusia, realizarea unui “Parteneriat pentru modernizare” bazat pe programe cofinanţate de UE şi Rusia, precum planul de masterat şi doctorat Erasmus Mundus sau altele pentru facilitarea mobilităţii studenţilor, priorităţile preşedinţiei ruse a G20, situaţia din Siria, procesul de pace din Orientul Mijlociu, programul nuclear iranian.

De asemenea, referitor la Rusia, s-a precizat că în calitate de partener indispensabil pentru aprovizionarea energetică a Uniunii Europene, va avea ocazia să abordeze cu liderii europeni ancheta deschisă de Bruxelles în septembrie 2012 cu privire la consorţiul rus Gazprom, suspectat că îngreunează concurenţa pe pieţele din Europa Centrală şi de Est şi că abuzează de poziţia sa dominantă. La rândul său, Uniunea Europeană va putea face un bilanţ împreună cu preşedintele Vladimir Putin legat de la intrarea Rusiei în Organizaţia Mondială a Comerţului în august 2012. UE a recunoscut acest succes, dar a subliniat că Moscova trebuie să-şi respecte în întregime angajamentele faţă de organizaţie. 

Se manifesta speranţa unui bilanţ pozitiv al negocierilor privind liberalizarea regimului de vize pentru şederea de scurtă durată, lipsa liberei circulaţii fiind un factor limitativ în relaţiile bilaterale. Vladimir Putin a punctat că nu există un regim al vizelor între UE şi ţări precum Venezuela şi Honduras, situate la mii de kilometri distanţă de graniţele Uniunii Europene
. 
Era prevăzută totodată abordarea situaţiei drepturilor omului în Rusia. În legătură cu acest subiect ultra-sensibil, oficialii europeni nu au putut ocoli anumite detalii. Purtătoarea de cuvânt a şefei diplomaţiei europene Catherine Ashton, Maja Kocijancic a precizat că poziţia exprimată deja de europeni privind situaţia drepturilor omului în Rusia va fi reluată.

“Am exprimat public poziţiile noastre legate de diverse cazuri ce implică drepturile omului în Rusia, precum cazul Pussy Riot, diferitele legi ce au fost adoptate în Rusia în ultimele luni ca şi libertatea de exprimare”
 a declarat Maja Kocijancic.

Toate au făcut obiectul unor declaraţii ale şefei diplomaţiei europene, a amintit purtătoarea de cuvânt.
Dincolo de limbajul diplomatic, motive de nemulţumire reciprocă
Summit-ul a avut lor după ce Vladimir Putin a fost extrem de criticat de instituţiile Uniunii Europene. 

În 13 decembrie 2012, Parlamentul European a adoptat o rezoluţie prin care cerea Kremlinului sa pună capăt persecuţiilor politice şi să ia măsuri pentru a asigura democratizarea societăţii şi buna funcţionare a sistemului judiciar. 
Condamnarea membrelor grupului punk Pussy Riot şi reprimarea opoziţiei au dăunat în mod serios imaginii justiţiei ruse şi a lui Vladimir Putin personal - mai mult chiar decât cele două războaie succesive din Cecenia.

Vladimir Putin, la rândul său, a fost extrem de iritat de decizia Comisiei Europene de a lansa o anchetă asupra politicii tarifare practicate de trustul Gazprom, care deţine monopolul asupra gazului în mai multe ţări răsăritene ale Uniunii Europene.

Comisarul pentru Comerţ al UE, Karel de Gucht declarase, anterior summit-ului UE-Rusia, că Rusia trebuie să-şi modifice comportamentul, considerat ”inacceptabil”. “La Bruxelles, este convocată o întâlnire la nivel înalt cu domnul. Putin, dar dacă nu remediază – cum să formulez? – răul făcut deja în ultimile luni, va trebui să luăm măsuri. Sper că reprezentanţii ruşi îşi vor da seama că trebuie să facă ceva, şi asta rapid” a declarat Karel de Gucht. “Nu există îndoieli că dacă lucrurile continuă ca acum, ne vom vedea din nou la Geneva”
 a adăugat comisarul european.

Uniunea Europeană era nemulţumită de restricţiile impuse de Rusia în privinţa produselor din carne, a materialului lemons şi a maşinilor. Europenii s-au plâns că Rusia menţine taxe ridicate pentru importurile de cherestea, hârtie şi autovehicule, deşi aceste bariere comerciale ar fi trebuit înlăturate.

 Rusia era nemulţumită de reglementările europene privind energia, reglementări care afectează controlul rusesc asupra conductei de gaz din Europa.
Compania Gazprom deţine 51% dintre acţiunile conductei de gaz Nord Stream, ce trece prin Germania - dar legislaţia europeană interzice furnizorilor de energie să ocupe o poziţie dominantă în reţelele de distribuţie. Rusia considera că aceste reguli restricţionează comerţul şi intenţiona să aducă acest caz în discuţia Organizaţiei Mondiale a Ccomerţului, la doar patru luni după aderarea la acest organism internaţional.
Ministrul rus al energiei, Alexander Novak a declarat că este necesară o reuniune la care să participe companiile implicate şi Comisia Europeană, în cadrul căreia să se discute îngrijorările Rusiei şi posibilitatea de a acorda Gazprom privilegii excepţionale. În fapt, s-a dorit ca gazoductul South Stream - care trece atât prin ţări din Uniune, cât şi prin state din afara ei – să nu intre sub incidenţa normelor comunitare, care cer separarea activităţii de producţie şi transport. 

Odată cu summit-ul UE-Rusia, compania rusească Gazprom a anunţat - prin vocea şefului acesteia, Aleksei Miller - că în 21 decembrie 2012 a stabilit un record în privinţa extracţiei zilnice de gaze: 1 miliard 653 milioane de metri cubi. “Noi am făcut un cadou UE. Cred că simbolismul lui este foarte puternic” a afirmat Aleksei Miller. A adăugat că stabilirea recordului în ziua desfăşurării summit-ului “ilustrează faptul că Gazprom poate livra pe piaţă cantitatea de gaze de care au nevoie consumatorii.”

Rusia a aderat la OMC în luna august 2012, după 18 ani de negocieri iar contractul a aşteptat opt luni pentru a fi ratificat. 

În privinţa liberalizării regimului vizelor europene pentru cetăţenii ruşi, experţii erau extrem de sceptici că se va înregistra un progres. „Nu mă aştept la un progres . Pentru europeni, asta ar însemna să acorde dreptul de liberă circulaţie întregii populaţii a Caucazului de Nord şi a Ceceniei, ceea ce ar pune probleme miniştrilor noştri de Interne"
 a apreciat Michael Emerson, politolog în cadrul Centre for European Policy Studies (CEPS) şi fost ambasador UE la Moscova.

John Clancy, expert în relaţiile Rusia-UE a precizat :„Ne-am putea închipui o situaţie în care Rusia ar şantaja UE folosind arma gazului, însă este mai probabil că Putin ar prefera o clauză prin care reţelele Gazprom de distribuţie a gazului să fie excluse de la competiţia altor furnizori. Aici mai e însă mult de făcut la nivel internaţional."

Legat de noul Tratat de prietenie şi bună vecinătate, Vladimir Putin anunţase că îl va semna dacă Uniunea Europeană va recunoaşte Spaţiul Economic Comun al Uniunii Vamale creat în urma Acordului semnat între Rusia, Kazahstan şi Belarus. Spaţiul Economic Comun presupune o singură piaţă de bunuri, investiţii şi muncă, devenind operant la 1 ianuarie 2012. 

Memento 


În conferinţa de presă organizată la sfârşitul summit-ului UE-Rusia, desfăşurat la începutul lunii iunie 2012 la Sankt Petersburg, Vladimir Putin a precizat explicit faptul că Rusia nu poate avansa negocierile privind un nou tratat cu Uniunea Europeană în condiţiile în care Bruxelles-ul nu formalizează relaţiile cu SpaţiuL Economic Comun (Uniunea Vamală cu Belarus şi Kazakhstan).

„Sunt necesare negocieri directe între reprezentanţii UE şi cei ai Spaţiului Economic Comun deoarece Rusia şi-a cedat anumite competenţe naţionale către un organism supra-naţional” „Suntem convinşi că înfiinţarea unei Uniuni Vamale, a Spaţiului Economic Comun, şi în viitor, poate a Uniunii Economice EurAsia, sunt pe deplin compatibile cu sarcinile de creştere a cooperării dintre Rusia şi Uniunea Europeană”
 a declarat Vladimir Putin.
În decembrie 2010 Rusia, Belarus şi Kazakhstan au semnat un acord de instituire a Spaţiului Economic Comun. 
Într-un interviu acordat în noiembrie 2010 PEBTRU cotidianul german Süddeutsche Zeitung, Vladimir Putin avansa ideea constituirii unui spaţiu economic comun de la Vladivostok la Lisabona. Ulterior, s-a pronunţat pentru înfiinţarea Uniunii Economice Eurasiatice - proiect geopolitic asemănător cu Uniunea Europeană. 

În februarie 2011, Rusia, Belarus şi Kazahstan au semnat, la Moscova, un tratat privind înfiinţarea Comisiei economice eurasiatice - un prim pas spre crearea Uniunii Eurasiatice, proces integraţionist iniţiat de Vladimir Putin şi care iniţial,  se estima că ar urma să fie finalizat până în 2015. 

Cu două zile înaintea summit-ului UE-Rusia din decembrie 2012, la Moscova s-a desfăşurat summit-ul Uniunii Vamale. După încheierea reuniunii, Vladimir Putin a declarat că preşedinţiile Rusiei, Belarusului şi Kazahstanului au însărcinat guvernele celor trei ţări să pregătească, până la 1 mai 2013, tratatul privind înfiinţarea Uniunii Economice Eurasiatice. 

Reflectare în presă şi omisiuni

Referindu-se la summit-ul UE-Rusia din decembrie 2012, EUObserver aprecia că între Bruxelles şi Moscova „vechile poziţii de negociere nu mai sunt valabile” întrucât, pe de o parte, „din punctul de vedere al Uniunii Europene, puterea energetică a Rusiei va intra în declin pe termen lung” în urma descoperirilor de zăcăminte de gaz de şist care ar putea modifica echilibrul energetic pe plan global. Pe de altă parte „din perspectiva Rusiei, Bruxelles nu mai are nici putere economică, nici pretextul moral pentru a ţine prelegeri Moscovei”. 
Concluzia îi aşează pe cei doi parteneri, într-un fel inedit, pe poziţii de egalitate. „Pe termen lung, relativa importanţă economică şi strategică a Rusiei şi Uniunii Europene va intra în declin la nivelul economiei globale. Adevărata întrebare este cine, dintre Rusia şi Uniunea Europeană, va adera prima la un viitor multipolar şi la compromisurile necesare în acest sens”.  

Ziarul Le Monde a abordat situaţia din perspectiva valorilor specifice părţilor:: „susţinătorii unei apropieri între UE şi Rusia evidenţiază interesele comune, colaborarea energetică, investiţiile reciproce, proximitatea culturală. Însă ei ignoră prăpastia care se deschide între cele două părţi din punctul de vedere al valorilor: Rusia adresează Uniunii Europene următoarea întrebare: de ce construcţie europeană poate fi vorba dacă se renunţă la apărarea valorilor fundamentale ale acesteia? (...) Moscova rămâne incapabilă să îşi definească parcursul în termeni pozitivi.(...) percepe lumea ca fiind instabilă şi periculoasă.”
The Guardian menţiona răceala relaţiilor dintre Moscova şi Bruxelles şi că  „Atmosfera riscă să fie cu atât mai apăsătoare cu cât Vladimir Putin pare surd la apelurile Europei în favoarea consolidării democraţiei în Rusia şi în contextul în care Parlamentul European a adoptat pe 13 decembrie o rezoluţie în care cere încetarea persecuţiilor şi arestărilor motivate politic în Rusia. „

Desigur, discursurile enconomiastice rostite de preşedintele Consiliului European, Herman Van Rompuy şi de preşedintele Comisiei Europene, José Manuel Barroso în întâmpinarea summit-ului UE-Rusia nu presupun neapărat căldură - situaţie în care The Guardian nu poate fi total contrazis. Moscova şi Bruxelles pot să aibă şi valori diferite (ceea ce nu exclude importanţa parteneriatului lor) - motiv pentru care Le Monde nu se îndepărtează de adevăr. Gazele de şist sunt o realitate în zonele din proximitatea Rusiei - punct în care EUObserver are dreptate (fiind, însă, discutabilă aprecierea legată de faptul că, din această cauză, importanţa Rusiei ca furnizor de gaz metan ar scădea, la nivel mondial). 


Toate cele trei publicaţii omit însă importanţa crescândă a Rusiei, la nivel internaţional, în calitate de putere politică emergentă - ceea ce, fără îndoială, nu va fi omis şi de Bruxelles. 


Încă din primul an al Mileniului III, un grup de puteri politice emergente - Brazilia, Rusia, India, China (BRIC) - atrăgea atenţia prin ritmul lor de creştere, prin numărul populaţiei şi potenţial economic. În anul 2011, în grup a fost cooptată Africa de Sud (acronimul devenind BRICS)- ceea ce a extins influenţa acestor economii şi pe continentul african. 

Membrii grupului BRICS - deci şi Rusia - se remarcă printr-o prezenţă activă în numeroase ţări din Asia, Africa şi America de Sud. Relaţiile lor economice cu Uniunea Europeană au atins cote semnificative. 
Opţiunile politice ale ţărilor din grupul BRICS diferă, adesea, de cele occidentale în anumite probleme - precum stabilitatea economică globală, întărirea arhitecturii financiare internaţionale, crearea de oportunităţi pentru politicile naţionale şi cooperarea internaţională. Pe de altă parte, însă, realizările lor economice sunt incontestabile.
Puterile emergente - incluzând Rusia - au devenit, în contextul declinului economic al ţărilor occidentale, principala sursă a creşterii economice la nivel global şi, pe cale de consecinţă, un factor decizional important în cadrul grupului G-20. Se impune evidenţiat şi modul în care au făcut faţă crizei care a destabilizat lumea după anul 2008.

Preponderenţa noilor puteri emergente în balanţa demografică a lumii, contribuţia lor semnificativă la depăşirea actualelor dificultăţi economice exercită un impact semnificativ în planul deciziilor politice care privesc dezvoltarea. 
Trebuie făcută o menţiune specială pentru grupul BRICS care, deşi nu are caracteristicile unui „bloc” - precum UE sau NATO - se distinge printr-un anumit grad de coordonare politică.
Există posibilitatea ca şi alte state ce deţin pieţe mari şi ritmuri ridicate de creştere economică să intre în componenţa grupului BRICS. Apare, logic, concluzia potrivit căreia, în prezent, s-a format un pol de creştere economică deţinând elementele necesare pentru a juca roluri politice şi economice semnificative la nivel mondial - inclusiv prin concurenţă cu politica şi activităţile economice ale puterilor occidentale. 

Grupul BRICS este „vârful de lance” al ţărilor emergente. Estimările privind tendinţa de creştere a PIB-ului pentru perioada 2010-2050 indică anul 2035 ca fiind momentul în care balanţa mondială se va modifica în favoare ţărilor din grupul BRICS.

Într-un raport al Băncii Mondiale se specifică faptul că se consideră posibil ca „până în 2025 şase mari economii emergente - Brazilia, China, India, Indonezia, Coreea de Sud şi Rusia - vor contribui cu mai mult de jumătate la creşterea mondială”.


Nivelul mult mai scăzut al rezervelor valutare deţinute de puterile occidentale din grupul G-7 (Statele Unite, Japonia, Germania, Anglia, Franţa, Italia, Canada) în raport cu cele deţinute de ţările grupului BRICS (Brazilia, Rusia, India, China, Africa de Sud) reprezintă o dovadă a schimbărilor importante ce au loc la nivel global în planul raporturilor financiare. În timp ce SUA şi alte puteri occidentale, constrânse de presiunea crizei datoriilor suverane nu mai reprezintă o sursă sigură de creditare pentru ţările aflate în dificultate, Rusia şi celelalte ţări ale grupului BRICS utilizează importantele lor rezerve valutare pentru a le investi în Uniunea Europeană, Africa, America.
Geografia crizei financiare trebuie să determine rigoarea observării şi analizării problemelor leadership-ului global.
Stabilitate şi securitate în vecinătatea comună


Preşedintele Consiliului European, Herman van Rompuy, a subliniat importanţa realizării de progrese în cadrul convorbirilor în format 5+2 privind reglementarea conflictului din Transnistria şi şi-a exprimat preocuparea privind evoluţiile din Nagorno-Karabah.

Herman van Rompuy a făcut această declaraţie în cadrul conferinţei de presă comune cu preşedintele Comisiei Europene, José Manuel Barroso, şi cu preşedintele Rusiei, Vladimir Putin, după încheierea celui de al 30-lea summit UE-Rusia.

“În ceea ce priveşte vecinătatea comună, am evidenţiat necesitatea de a obţine stabilitate şi securitate, dar şi democraţie, într-o economie orientată spre piaţă. Acesta este scopul sprijinului UE în cadrul Parteneriatului Estic, în special în ceea ce priveşte Ucraina, Republica Moldova şi Georgia” a precizat preşedintele Consiliului European. “Este în mod special important să fie abordate conflictele îngheţate. Am subliniat, de asemenea, importanţa realizării de progrese în cadrul convorbirilor în format 5+2 privind reglementarea conflictului din Transnistria şi mi-am exprimat îngrijorarea privind evoluţiile din Nagorno-Karabah”
 a adăugat Herman van Rompuy.

În problema vizelor s-ar putea înregistra progrese. Reprezentanţii la vârf ai Uniunii Europene au promis că vor reduce formalităţile pentru oamenii de afaceri şi pentru reprezentanţii lumii academice.
Moscova însă a avansat, în ultima clipă, o nouă cerere: un eventual acord pentru simplificarea procedurilor de obţinere a vizelor să includă ridicarea completă a lor pentru diplomaţi şi pentru posesorii de paşaport diplomatic. Bruxelles ezită să facă acest pas, intenţionând ca prima fază să presupună doar reducerea birocraţiei, nu renunţarea la vize - fie şi în cazul diplomaţilor.

Vecinătatea comună UE-Rusia: probleme complexe. Analiză.

Referirea prioritară a preşedintelui Consiliului European, Herman van Rompuy, după summit-ul UE-Rusia, la vecinătatea comună este expresia unor preocupări esenţiale. 

 Există oportunitatea realizării unor planuri complementare ale binomului UE - Rusia privind vecinătatea comună. Acest spatiu nu trebuie să fie o sursă de probleme. Există multiple posibilităţi de cooperare. Statele din zonă pot fi parteneri pentru amândouă părtile din poziţia de liant între UE şi Rusia. Dar, situaţia este complexă şi comportă aspecte de mare sensibilitate.

Politica UE-27 faţă de noii săi vecini se află în faza de început. Lipsa intenţiei unei viitoare extinderi este evidentă, atenţia fiind concentrată asupra dezvoltării instrumentelor politicii de vecinătate UE-Rusia.

Spaţiul de vecinătate UE-Rusia include: Ucraina, Belarus, Moldova, Georgia, Azerbaijan şi Armenia. Aceste state nu au avut aşteptări în sensul accederii rapide la statutul de membre ale Uniunii Europene. Unele dintre ele se caracterizează prin instabilitate politică şi economică. 

Admiterea Ucrainei în UE nu este o problema de actualitate, ceea ce relaxează Moscova.

 Tratatul de Asociere între Ucraina şi UE - prevăzând şi o zonă a liberului schimb - a trenat. Bruxelles-ul a criticat deficitul de democraţie din Ucraina şi a solicitat conducerii de la Kiev punerea în libertate a unor deţinuţi politici, între care şi fosta şefă de guvern, Iulia Timoşenko. 

Moscova a profitat de impasul negocierilor între Kiev şi Bruxelles  încercând să convingă Ucraina să adere la uniunea vamală din care fac parte Rusia, Belarus şi Kazahstan. 
Cu prilejul unei vizite la Moscova, care ar fi trebuit să aibă loc pe 18 decembrie, preşedintele ucrainean Victor Ianucovici ar fi urmat să semneze o serie de documente bilaterale. Cu doar câteva ore înaintea zborului, călătoria a fost contramandată sine die, după cum au anunţat ulterior cele două guverne. Nu s-a menţionat despre ce documente fusese vorba. 

Premierul ucrainean Mykola Azarov a insistat asupra avantajelor unei intensificări a cooperării cu Moscova, amintind de competitivitatea redusă a Ucrainei la nivel european. Mykola Azarov şi-a manifestat speranţa că mărfurile pe care Ucraina nu le poate desface pe alte pieţe ar putea fi vândute în ţările care fac parte din uniunea vamală. 
Preşedintele Ianucovici nu s-a pronunţat însă în această chestiune. Analişti economici ucraineni speră ca opţiunea preşedintelui Ianucovici să fie în sensul unei zone a liberului schimb cu UE. În opinia acestora, aderarea la uniunea vamală cu Rusia ar aduce beneficii doar pe termen scurt, mai importantă fiind implementarea unor reforme economcie care să facă posibilă pătrunderea produselor ucrainene pe noi pieţe europene. O astfel de situaţie nu exclude, în paralel, o intensificare  a cooperării cu Rusia şi cu celelalte ţări ale uniunii vamale - fără a adera, însă, la acest spaţiu.

  UE nu are, pentru moment, o politică atrăgătoare pentru Ucraina şi Moldova. Obiectivele declarate ale politicii europene de vecinătate sunt sprijinirea statelor fostei Uniuni Sovietice pentru a deveni mai stabile, democratice şi prospere. Se oferă anumite stimulente, solicitându-se statelor respective să implementeze reforme politice şi economice prin “planuri de acţiune”. 
Odată cu promovarea unei atitudini mai active a UE dincolo de graniţele sale, s-a făcut simţită şi îngrijorarea Rusiei - fără ca acest lucru să însemne revenirea la stilul competiţiei de genul “Războiului Rece” în privinţa influenţei în vecinătatea comună. 
Atât interesul UE cât şi cel al Rusiei în vecinătăţile lor comune sunt fireşti. Uniunea Europeană este departe de a deveni un imperiu “tradiţional”, iar încercarea de a-şi spori influenţa în vecinătatea comună cu Rusia este contrabalansată de neacordarea calităţii de membru UE pentru statele din zona respectivă. 
Teoretic, atât UE cât şi Rusia sunt interesate să ajute statele din vecinătatea lor, în sensul de a deveni mai stabile şi mai prospere. Practic, între UE şi Rusia se înregistrează dezacorduri într-o serie de probleme. 

Rusia priveşte statele post-sovietice din vestul şi sudul său ca fiind în sfera sa de influenţă. UE joacă un rol secund în Caucaz şi în Asia Centrală – mult mai puţin important decât cel jucat de SUA. Rusia a acceptat, la un moment dat, implicarea militară şi politică a Statelor Unite ale Americii în Georgia şi în câteva state din Asia Centrală. 

Politicienii ruşi au avertizat că implicarea occidentului în acordarea independenţei provinciei Kosovo ar putea avea un impact uriaş asupra “conflictelor îngheţate” din fosta Uniune Sovietică. 

Rusia are un interes scăzut faţă de retrasarea graniţelor din Caucaz - spre deosebire de interesul Uniunii Europene în Balcani. 

Toate aceste realităţi impun existenţa unui dialog constructiv între Uniunea Europeană şi Rusia privind vecinătatea lor comună.

Relaţiile dintre UE şi Rusia influenţează dezvoltările din statele situate în vecinătatea lor comună. O voinţă comună a celor două puteri ar putea ajuta respectivele state să devină mai stabile şi prospere - după cum dezacordurile  în relaţia Bruxelles - Moscova pot avea efect contrar.
În mai 2005, la summit-ul de la Sankt Petersburg, UE şi Rusia au stabilit “foile de parcurs” pentru crearea celor patru spaţii privind: adâncirea integrării economice şi comerciale; securitate internă şi justiţie; ştiintă, educaţie şi cultură; securitate externă. 
Foile de parcurs au fost formulate destul de vag - cuprinzând numerose măsuri posibile şi instituţii, pe de o parte şi pe de altă parte puţine proiecte concrete, fără termene. Totuşi, datorită acestor foi de parcurs a existat oportunitatea reală de a fi evitate discuţiile interminabile dacă anumite subiecte sunt sau nu pe agenda bilaterală. De exemplu, Uniunea Europeană şi Rusia au căzut de acord că eforturile pentru rezolvarea “conflictelor îngheţate” din Caucaz şi Moldova trebuie să fie considerate ca asociate spaţiului comun pentru securitate externă. 

  Prin concepţia unitară a spaţiilor comune UE-Rusia se acoperă aspectele relaţiilor bilaterale, fiind mult mai uşor de realizat conexiuni între diferite probleme, precum cele legate de energie şi de protecţia mediului. Foile de parcurs depăşesc ambiguităţile instituţionale permiţând organizarea de forumuri - de la grupuri mici de experţi până la reuniuni lărgite. 

În baza foilor de parcurs ar fi trebuit implementate peste 300 de proiecte - ceea ce  s-a dovedit a fi mai dificil decât estimarea iniţială. 

Aspectul pozitiv rezidă în faptul că UE şi Rusia au realizat instituţii. Problema acestor instituţii este că nu sunt totdeauna funcţionale. Astfel, mai multe subcomitete prevăzute de Acordul de parteneriat şi cooperare nu s-au reunit ani în şir, situaţie care a prejudiciat raporturile UE-Rusia în domeniul colaborării din zonele tehnice. 

În pofida disfuncţionalităţilor, nu se poate spune că spaţiile comune de cooperare ar fi un eşec. Cel mai probabil, Uniunea Europeană şi Rusia vor avea nevoie de peste un deceniu pentru crearea mijloacelor necesare funcţionării spaţiilor comune. 

Dincolo de acest acord general privind spaţiile comune, între UE şi Rusia există puţine puncte în care se află pe aceeaşi lungime de undă. 

Uniunea Europeană a semnalat, cu îngrijorare, erodarea standardelor democratice în cazul Rusiei. 

Rusia, la rândul său, percepe UE, pe fond, ca având o atitudine de nejustificată superioritate, mai ales în prezent. O declaraţie făcută de Vladimir Putin în octombrie 2012, cu ocazia Forumului Investiţional de la Moscova, ţine loc de orice comentariu sau detaliere a afirmaţiei. 
Referindu-se la Uniunea Europeană în contextul actualei crize economice, Vladimir Putin a afirmat, recurgând la metafore: 

„Există un aspect care face situaţia europeană mai problematică: existenţa a 17 căpitani. Problema nu constă în faptul că sunt 17 căpitani, ci în faptul că aceşti căpitani au vase diferite: cineva se deplasează cu un iaht luxos, iar alţii se deplasează cu o şalupă, dar toţi constituie o singură flotilă. Unii au şalupe care iau apă.”

FLASH

CIPRU - ÎNTRE MOSCOVA ŞI TROICA FMI-BCE-UE 
Începutul lunii decembrie a fost bogat în evenimente importante pentru viitorul economic al Ciprului - care nu au fost însă încununate de succes. 
Luni 3 decembrie 2012, miniştrii de Finanţe ai zonei euro au discutat despre un pachet de salvare destinat părţii greceşti a insulei mediteraneene. Joi 6 decembrie 2012, a fost depus pe masa Parlamentului un pachet de 20 de legi de austeritate, spre a fi votate cât mai repede cu putinţă. Vineri 7 decembrie 2012, a urmat publicarea un raport al societăţii de investiţii PIMCO, legat de deficitul financiar al sistemului bancar cipriot, în baza căruia miniştrii de Finanţe ai UE să ia decizii privind capitalizarea acestui sector.

 Preşedintele Dimitris Christofias a preferat iniţial să solicite ajutor Rusiei, “ocolind” troica FMI-BCE-UE. Moscova a acordat un credit în condiţii avantajoase, în valoare de 2,5 miliarde de euro. Ulterior, ruşii nu au mai acceptat discuţii suplimentare pe această temă, în pofida insistenţelor guvernului de la Nicosia.

Conform opiniei deputatului Aristos Damianu, membru al partidului comunist AKEL, opoziţia este vinovată de eşuarea dialogului cu Moscova, întrucât aduce în permanenţă critici politicii financiare a Kremlinului. “Opţiunea unui nou credit din Rusia era realistă, dar opoziţia conservatoare a torpilat-o numindu-i pe ruşi duşmani şi declarând că propria lor ţară nu dispune de bonitate. Nimeni nu acordă credite unei ţări, dacă din acea ţară se fac auzite voci care susţin că beneficiarul împrumutului nu prezintă încredere”
. 

Pe fundalul acestei evoluţii, troica FMI-BCE-UE şi-a făcut apariţia în Cipru la începutul celui de al doilea semestru din 2012, la începutul preşedinţiei cipriote a Consiliului UE. A verificat finanţele statului iar negocierile s-au dovedit dificile. În noiembrie 2012 s-a ajuns la o înţelegere de fond care urma să fie, eventual, concretizată ulterior.

 Deficitul din finanţele statului şi, mai ales, fragilitatea sistemului bancar supradimensionat au produs îngrijorare. 
Suma de bilanţ a tuturor băncilor cipriote depăşeşte de mai multe ori PIB-ul ţării pe un an. În plus, băncile se află în strânsă legătură cu economia grecească - motiv pentru care au avut de suferit în urma deciziei de  ştergere a unei părţi din datoriile statului elen către creditorii privaţi. 
Şeful Băncii Centrale a Republicii Cipru, Panikos Dimitriadis, a declarat că “veşnica expansiune în străinătate a băncilor cipriote, practicată în trecut, a fost de-a dreptul iraţională.” Cu toate acestea “depunerile bancare ale cetăţenilor sunt în siguranţă. Banca Centrală a Ciprului şi BCE nu vor accepta niciodată ca aceste conturi să fie periclitate”
 a adăugat.

Panikos Dimitriadis a precizat de asemenea că Republica Cipru are nevoie “deocamdată”, pentru recapitalizarea sistemului bancar, de 10 miliarde de euro - suma  totală de care are nevoie statul fiind de 17 milioane euro.

Negocierile dintre troica FMI-BCE-UE şi guvern au fost îngreunate de ştirile privind existenţa în Cipru a unor conturi negre aparţinând mafiei ruseşti. 
Săptămânalul Der Spiegel, citând un raport al serviciului german de spiona,j BND, precizase în luna noiembrie 2012 că statul insular oferă în continuare condiţii ideale pentru operaţiuni de spălare de bani. Afirmaţia a fost vehement contrazisă de guvernul cipriot, care a cerut să fie administrate dovezi – acestea lipsind într-adevăr din relatările de presă. “Astfel de acuzaţii lipsite de fundament nu au nimic de a face cu noi”
 a declarat Andros Kyprianu, secretar general al partidului de guvernământ AKEL.
Fostul ministru cipriot de finanţe Michalis Sarris a apreciat că problema spălării banilor continuă să revină deoarece este vorba de un „subiect picant”, care se vinde bine în media din Germania în contextul campaniei electorale din această ţară. „Cipru trebuie să fie deasupra oricăror bănuieli şi să facă mai mult decât este necesar pentru a demonstra că este un centru financiar onorabil”
 a declarat Michalis Sarris.

În timp ce guvernul de la Nicosia s-a declarat deschis la o supraveghere mai aprofundată a sectorului său financiar, Parlamentul a demarat o campanie pentru a apăra reputaţia Ciprului pe scena europeană.
 

Chiar dacă autorităţile cipriote au pus în pactică măsurile dure de austeritate cerute de troica FMI-BCE-UE, partenerii europeni au cerut noi reforme. Miniştrii de Finanţe din zona euro nu au luat o decizie cu privire la planul de salvare a Ciprului. 
Între timp, perspectivele Ciprului se deteriorează - insula riscând să se apropie de categoria ţărilor considerate în incapacitate de plată. 

GERMANIA: PRODUCTIVITATE ÎN BAZA SALARIILOR MICI

În Belgia, Suedia, Danemarca, Franţa sau Luxemburg, în sectoare precum industria şi serviciile, veniturile sunt net superioare celor din Germania. În medie, în Germania, ora de lucru (compusă din tarif brut şi contribuţia angajatorului la asigurări sociale, prime de Crăciun şi banii de concediu) se ridică la 30,10 euro. În clasamentul european al tarifelor pentru ora de lucru, Belgia se situează pe primul loc (39,90 euro) urmată de ţările scandinave. Germania ocupă poziţia a şaptea. 

Raportat la nivelul productivităţii din Germania, angajaţii ar trebui să obţină salarii cu 16% mai mari - a afirmat Gustav Horn, director economic al Institutului de Macroeconomie şi Cercetarea Conjucturii (IMK) al Fundaţiei Hans-Böckler. 

Argumentul său: în Germania, de la înfiinţarea comunităţii monetare până în prezent, costurile salariale au crescut prea puţin raportat la nivelul productivităţii. Situaţia a dăunat nu numai cererii interne şi sistemului social. În balanţa performanţei, Germania a acumulat un mare plus în timp ce partenerii săi economici înregistrează minusuri. Germania nu şi-a adaptat salariile la inflaţie. “Nu e o strategie durabilă. Rezultatul e forţat şi se bazează pe datoriile ţărilor cu probleme. O vreme va funcţiona, dar nu pentru totdeauna.”

Germania a procedat conform următoarei logici: cu cât costurile sunt mai mici, cu atât creşte oferta de produse. Cu cât mai multe mărfuri pe piaţă, cu atât mai mare cifra de afaceri - şi mai multe locuri de muncă. O asemenea abordare este vicioasă ca strategie socială şi chiar economică. “Salariile mici înseamnă cerere mai mică şi o mai slabă ocupare a forţei de muncă. Raportat la rata inflaţiei, salariile din Germania ar fi trebuit să crească nominal, în medie, între 3%-3,5%”
 este de părere directorului IMK, Gustav Horn 
Specialiştii IMK apreciază că, în 2013, salariile germanilor vor creşte cu maximum 2,6% ceea ce este considerat insuficient. Gustav Horn propune o formulă îndrăzneaţă: angajatorii din sectorul privat german să crească salariile cu 16% pentru a ţine sub control nivelul competitivităţii în uniunea monetară.
ACŢIUNE OFICIALĂ ÎMPOTRIVA  NEONAZISMULUI GERMAN

La începutul lunii decembrie 2012 s-a pus în operă o importantă acţiune oficială împotriva îngrijorătorului fenomen al neonazismului. Miniştrii de interne ai landurilor germane au recomandat demararea procedurii de scoatere în afara legii a partidului neonazist NPD. O primă tentativă de acest fel a eşuat în 2003, întrucât Curtea Constituţională estimase că probele şi mărturiile administrate nu erau suficient de concludente. Eşecul acţiunii a avut un dublu efect nefericit: mişcarea de extremă dreapta s-a consolidat şi în mentalul colectiv s-a insinuat ideea că NPD nu ar fi un virulent partid extremist.
În unele landuri est-germane - precum Mecklenburg ori Saxonia - membri ai NPD au obţinut mandate parlamentare. 

Noua ofensivă împotriva neonazismului german - a cărui importantă expresie este NPD - a fost acum mult mai minuţios pregătită. Începând cu primăvara anului 2012, miniştrii de Interne ai landurilor germane au strâns probe solide. Ministrul de Interne al landului est-german Mecklenburg - Pomerania Inferioară, Lorenz Caffier, s-a arătat convins că de această dată procedura va avea succes. În opinia sa, obiectivul clar al neonaziştilor din NPD este desfiinţarea democraţiei. Extrem de importantă în context este probarea „militantismului combativ şi agresiv anti-democratic” al formaţiunii. Această atitudine reiese, între altele, din faptul că activiştii partidului nu s-au delimitat de violenţă ca metodă de realizare a obiectivelor politice proprii.
Conform liderului NPD, Holger Apel, formaţiunea politică pe care o reprezintă nu este nici anticonstituţională, nici xenofobă - chiar dacă militează pentru expulzarea străinilor. Este tipul de retorică specifică pentru extremiştii de dreapta în campaniile lor electorale, asociabilă şi deputaţilor NPD din parlamentele regionale.
Eşecul procedurii din 2003 a fost cauzat, în principal, de faptul că unii judecători ai Curţii Constituţionale au respins ca probe datele concludente puse la dispoziţie de agenţi sub acoperire ai serviciilor secrete infiltraţi în NPD. Atitudinea judecătorilor a fost demobilizantă pentru mulţi dintre cei care au anchetat şi documentat cazurile. 

Interesul a fost resuscitat după descoperirea grupului terorist neonazist autointitulat Subterana Naţional-Socialistă. Acestei grupări i-au fost atribuite cel puţin 10 asasinate, atentate cu bombe şi spargeri de bănci. Victimele Subteranei Naţional-Socialiste fuseseră cu precădere imigranţi. Asasinii - Uwe Mundlos şi Uwe Böhnhardt - se sinuciseseră cu scurt timp înainte de a fi arestaţi, iar femeia care le fusese complice, Beate Zschäpe, a fost reţinută după ce a aruncat în aer locuinţa comună pentru a distruge urmele crimelor comise. În pofida tentativei de înlăturare a probelor, anchetatorii au descoperit o macabră înregistrare video care documenta asasinatele. Crimele au fost comise în perioada 2000-2007. Înregistrarea a lămurit cazurile cercetate de serviciile secrete şi de poliţie care, timp de mulţi ani, rămăseseră neelucidate. 

Brusc, autorităţile au descoperit nu doar că există demult, în Germania,  terorism de extremă dreapta, dar şi că poliţia şi serviciile de informaţii au omis să cerceteze crimele luând în calcul xenofobia ca mobil. Investigarea crimelor ocolise sistematic eventualitatea comiterii lor de fanatici de extremă dreapta sau de neonazişti. 
Erorile săvârşite în investigarea crimelor terorismului de dreapta - care ar fi putut fi evitate în condiţiile unor anchete corect finalizate - au avut consecinţe la nivelul structurilor serviciilor secrete, unde s-au înregistrat demisii. Cea mai importantă a fost a şefului Serviciului secret intern (de contraspionaj şi apărare a Constituţiei) după ce s-a descoperit distrugerea inexplicabilă a unor acte şi dosare care conţineau date despre faptele şi acţiunile extremei dreapta. 

Cancelarul german Angela Merkel a cerut iertare familiilor victimelor, promiţând anchetarea şi elucidarea totală a crimelor comise de grupul neonazist şi, pe de altă parte, continuarea luptei împotriva neonazisnului şi extremismului. 

GRECIA - CEL MAI CORUPT STAT EUROPEAN

Indicele de percepţie a corupţiei 2012, al organizaţiei Transparency International, demonstrează că fenomenul continuă să afecteze multe societăţi. 

Conform Raportului Transparency International din decembrie 2012, dintre statele europene, Grecia are cel mai ridicat indice de percepţie a corupţiei. Indicele se calculează pe o scară de la 0 la 100 ( 0 semnifică "foarte corupt", iar 100 "lipsit de corupţie").  
Grecia a acumulat 36 dintr-un maximum de 100 de puncte – împărţind, la nivel mondial, locul 94, din cele 176, cu Djibuti, India şi Columbia. Comparativ cu anul precedent, în 2012 Grecia a coborât 14 poziţii în clasament.

  Cu 42 de puncte, Italia împarte locul 72 mondial cu Bonsia-Herţegovina. 

În 2012, Germania a obţinut 79 de puncte (locul 13 la nivel mondial), înaintea altor ţări ca Japonia, SUA sau Franţa. Dar - a subliniat preşedinta Transparency International Germania, Edda Müller - rezultatul a fost obţinut în condiţiile în care, de aproape un deceniu, guvernul de la Berlin evită să ratifice Convenţia ONU privind combaterea corupţiei (din 2003). Criticii acordului se tem că, după ratificare, deputaţii nu vor mai putea intra în contact cu reprezentanţii sectorului privat fără a fi suspectaţi de luare de mită.

 Conform Transparency International, argumentul este neconvingător, cu atât mai mult cu cât ţările aflate înaintea Germaniei în indexul corupţiei - care au ratificat Convenţia ONU privind combaterea corupţiei - au rezolvat această problemă prin adoptarea unor reguli şi printr-un uşor acces la informaţii. 
Primele locuri în topul celor mai puţin corupte naţiuni sunt ocupate - cu 90 din 100 de puncte posibile - de Danemarca, Finlanda şi Noua Zeelandă. La polul opus se situează, în 2012, Afganistan, Coreea de Nord şi Somalia (cu câte 8 puncte).

În realizarea clasamentului care reflectă percepţia corupţiei, Transparency International se bazează pe datele obţinute de la instituţii internaţionale.

SUA ŞI MENŢINEREA ACTUALEI ORDINI MONDIALE

În vederea menţinerii ordinii mondiale de până acum, SUA ar trebui, potrivit unor experţi, să se concentreze asupra relaţiilor cu patru ţări: Brazilia, India, Indonezia şi Turcia. 
Termenul "Swing States" le este cunoscut americanilor din politica internă.
Defineşte statele federale în care atât republicanii cât şi democraţii au şanse să câştige alegerile - unde este, deci, indicată o campanie electorală susţinută. Experţi din două institute de studii strategice au extins principiul la scară internaţională. Ei recomandă ca SUA să se implice masiv în politica internă a Braziliei, Indiei, Indoneziei şi Turciei. Propunerea este avansată de Daniel M. Kliman, membru al German Marshall Fund şi Richard Fontaine, din partea Center for a New American Security. Cei doi sunt încredinţaţi că SUA vor reuşi, în cooperare cu cele patru state, să menţină actuala ordine mondială - inclusiv instituţiile sale internaţionale.

Autorii propunerii aduc argumente în favoarea alegerii celor patru ţări. În opinia lor, Brazilia India, Indonezia şi Turcia îndeplinesc următoarele criterii stabilite de experţi: sunt democratice, au putere economică mare şi în creştere, ceea ce le permite să pună la dispoziţie contribuţiile financiare necesare, iar poziţia lor geografică le transformă în figuri centrale ale zonei lor, putând fi chiar  punţi de legătură între mai multe regiuni. De asemenea, cei doi experţi consideră că ţările respective pot fi determinate să sprijine actuala ordine mondială democratică cu instituţiile sale, între care ONU, Banca Mondială şi Fondul Monetar Internaţional. 

Cooperarea s-ar putea desfăşura pe cinci domenii, susţin experţii: comerţ, finanţe, dreptul mării, dezarmare nucleară şi drepturile omului. Acestea sunt coloanele de sprijin - de importanţă egală - ale ordinii mondiale denumită "pace, prosperitate şi libertate". 
Cele patru ţări pot aduce contribuţii diferite la domeniile respective, în funcţie de capacităţile caracteristice. Astfel, experţii respectivi consideră că Indonezia oferă la capitolul democraţie şi drepturile omului mai multe oportunităţi decât celelalte trei state, iar India, de exemplu, poate fi un partener important legat de dreptul mării.
Brazilia este un adversar al comerţului liber şi s-a pronunţat împotriva unei intervenţii militare în Siria. Dar, această ţară contribuie tot mai mult la finanţarea Băncii Mondiale şi a FMI, precum şi la securitatea căilor de navigaţie.

Includerea Turciei în grupul celor patru state a uimit alţi experţi - printre care membri ai Institutului conservator American Entreprise. Aceştia evidenţiază că Turcia ocoleşte sancţiunile impuse Iranului. Achiziţiile de petrol şi gaz iranian plătite cu dolari sau euro sunt interzise - dar turcii plătesc direct cu aur.

Studiul celor doi recomandă chiar admiterea Turciei în UE, considerând că aceasta ar fi o importantă contribuţie a Europei la menţinerea ordinii mondiale. Opinia este contrazisă de reprezentanţi ai Institutului conservator American Entreprise care afirmă că o astfel de recomandare trebuie privită cu scepticism.  Potrivit celui mai recent raport al Reporters sans frontières, în Turcia există chiar mai puţină libertate a presei decât în Rusia. Cine afirmă că Turcia este democratică, trebuie să afirme acelaşi lucru şi despre Rusia. Or, Rusia nu a fost inclusă pe lista "Swing States" tocmai din cauza deficitelor la capitolul democraţie. Un element suplimentar: este foarte neclar dacă Brazilia, India, Indonezia şi Turcia sunt interesate de cooperarea cu SUA şi de întărirea instituţiilor internaţionale.

CHINA ŞI RUSIA SUSŢIN SANCŢIUNILE ANTI- PHENIAN

La sfârşitul lunii decembrie 2012, Coreea de Nord a lansat o rachetă cu rază lungă de acţiune. Conform autorităţilor de la Phenian, demersul avea ca scop punerea pe orbită a unui satelit civil de observare terestră. Ca urmare, ONU a decis extinderea sancţiunilor împotriva Coreei de Nord. Astfel, reprezentanţii de rang înalt ai unor firme nord-coreene care au participat la eveniment au interdicţie de călătorie în străinătate, se afirmă în rezoluţie. Noile sancţiuni vizează şase instituţii din Coreea de Nord, printre care bănci şi firme de comerţ.

China a consimţit să suţină adoptarea noii rezoluţii vizând Coreea de Nord. 
Iniţial, Beijingul transmisese că susţine doar o rezoluţie de condamnare a gestului Coreei de Nord - nu şi sancţiuni. Surse diplomatice citate de presa occidentală au afirmat că sprijinul Chinei în favoarea sancţiunilor este rezultatul unor negocieri intense între Washington şi Beijing.

Rusia nu a uzat de dreptul de veto în Consiliul de Securitate. Moscova a considerat că lansarea rachetei nord-coreene este o încălcare a rezoluţiilor existente, a declarat ambasadorul rus la ONU, Vitali Ciurkin
.

În replică, Phenianul a anunţat că “va lua măsuri fizice de extindere şi consolidare a forţelor armate de apărare”
, ceea cepresupune şi aşa-numita "intimidare nucleară". Ministerul de Externe de la Phenian a precizat că sunt excluse negocierile privind programul nuclear nord-coreean.

Coreea de Nord a efectuat în 2006 şi în 2009 teste nucleare. A trezit suspiciuni, cu precădere la testarea rachetelor cu rază lungă de acţiune. ONU a adoptat mai multe rezoluţii împotriva Coreei de Nord vizând, printre altele, 11 bănci şi firme de comerţ cărora le-au fost îngheţate conturile. Coreei de Nord i-au fost interzise importurile de tehnică nucleară.

UN AN FĂRĂ OMUL-SIMBOL EUROPEAN  VÁCLAV HAVEL

În septembrie 1989, la Praga, un bărbat de 53 de ani, care ieşise din închisoare cu doar câteva luni în urmă, acorda un interviu al cărui titlu avea să fie „Un loc unde nu mă voi duce niciodată”. Era Václav Havel, care încerca să explice că nu avea vreo intenţie de a deveni definitiv om politic.

"Noi nu am ales politica, politica ne-a ales. Şi facem tot ceea ce facem pentru a instaura o situaţie în care să nu mai fim obligaţi să ne ocupăm de politică", a spus Havel, citându-l pe prietenul lui polonez, Adam Michnik. "Eu nu sunt nici un înger, şi nici Dumnezeu, şi nu am nici puteri supranaturale nici o forţă herculeană. Eu nu pot schimba această naţiune... Dar o voi sluji cât timp voi putea (...)". Trei luni mai târziu, Václav Havel avea să devină preşedinte şi să slujească „naţiunea” în următorii 22 de ani.

Presa europeană a adus un omagiu aproape unanim dramaturgului, disidentului şi primului preşedinte al Cehoslovaciei postcomuniste, care a plecat dintre noi în decembrie 2011.


În cotidianul polonez Gazeta Wyborcza, fostul disident Adam Michnik i-a adus un omagiu celui care i-a stat alături pe baricada antitotalitarismului :

Václav Havel a trăit în adevărul împotriva conformismului general şi a ipocriziei. Scriitor şi disident, era un opozant activ şi scria piese şi eseuri. A îmbinat toate aceste calităţi într-un mod aproape perfect (…) În 1983, s-a întrebat referitor la natura scriitorilor disidenţi. Şi a concluzionat că ei sunt singurii capabili să spună sus şi tare ceea ce toată lumea ştie dar nu are curajul să spună deschis. Chiar dacă simpla idee de a incarna conştiinţa naţiunii le pare insuportabilă, “disidenţii” vorbesc pentru cei care rămân tăcuţi. Ei îşi riscă viaţa când alţii nu îndrăznesc. (…) Viaţa şi moştenirea lui Václav Havel sunt sinteza umilinţei şi a mândriei, a eroismului fără oprire şi a sarcasmului auto-ironic. Era lipsit de orice vanitate, ură sau fanatism. Rebel în faţa dictaturii şi a stereotipurilor timpului său, nu a încetat niciodată să combată conformismul compatrioţilor săi.

La Berlin, Der Tagesspiegel a scris că Václav Havel  a influenţat durabil situaţia geopolitică a ţării sale şi cea a Europei Centrale şi Orientale. (…) Dar a susţinut şi participarea conducătorilor acestor ţări în războiul din Irak condus de Statele Unite [în 2003], ceea ce a suscitat destulă iritare. Era un om de stat mereu capabil să surprindă prin discursuri şi inversări extraordinare. (…) Germanii mai ales trebuie să-şi amintească de el cu recunoştinţă, căci s-a angajat ca nimeni altul pentru reconcilierea germano-cehă. De abia ales preşedinte, el şi-a surprins compatrioţii şi RFA cu un act puternic simbolic care lasă să se întrevadă omul de teatru: a făcut două vizite oficiale în aceeaşi zi, la Berlin (Est) şi în Munchen, legând astfel cu un singur gest al mâinii [...] două date traumatizante pentru cehi: la matineu, Berlin, unde Hitler a forţat premierul ceh să capituleze; după-amiaza, Munchen, unde s-a încheiat acordul din 1938 care însemna începutul sfârşitului Cehoslovaciei libere şi începutul războiului.
În The Guardian, istoricul Timothy Garton Ash l-a numit pe Václav Havel  “personajul principal al unei piese care a schimbat istoria”: 
Havel a fost una dintre figurile marcante ale Europei de la sfârşitul secolului al XX-lea. Nu este numai arhetipul disidentului (…) Nu a fost numai instigatorul unei revoluţii de catifea: a fost iniţiatorul Revoluţiei de catifea originale, cea care a furnizat eticheta aplicată pentru numeroase alte proteste de masă nonviolente după 1989.

Scriind despre “Disidentul”, Libération a reluat cuvintele lui Milan Kundera: “Opera cea mai frumoasă a lui Václav Havel este viaţa sa”:


Cu o mână de disidenţi, el a împărtăşit ideea “vieţii adevărului” împotriva propagandei, a reinventat “puterea celor fără-putere” şi a trimis comunismul la marele muzeu al iluziilor pierdute. Eticii din convingere, Havel i-a adăugat principiul responsabilităţii: “disidentul” a devenit “factor de decizie”. Asumând puterea pe care destinul i-a conferit-o refuzându-i statutul de victimă. Trebuie să-l auzim spunându-le concetăţenilor săi, abia ales, că toţi, chiar dacă la grade diverse, au “co-creat şi întreţinut sistemul totalitar”. În acest moment al revoluţiilor şi al tranziţiilor febrile, mai este o lecţie la care trebuie să medităm, venită de la preşedintele-filozof: Havel a refuzat dezordinea reglărilor de conturi şi pericolele unei justiţii fără milă. (…) În aceste condiţii se înrădăcinează fermentul democraţiei.

La Repubblica a adus un omagiu memoriei ultimului dintre politicieni „moralişti”:


Doar el este cel care a incarnat un model nou al omului de stat. Cel care ajunge la putere aducând cu el nu numai interesele partizane, ambiţia personală, capacitatea de a pluti printre mizeriile politicii, ci şi o viziune a omului şi a lumii mai ample, mai nobile decât cea pe care o putem detecta printre conducătorii europeni.

“Un pic din Havel pe strada Legii (unde se găsesc Parlamentul şi guvernul din Belgia) nu ar strica” a scris De Morgen. Evocând documentarul “Cetăţeanul Havel” al lui Pavel Koutecký şi Miroslav Janek, unde se asistă la pierderea inocenţei politicienilor cehi şi slovaci după căderea comunismului şi trecerea lor spre cinismul intrigilor de partid, De Morgen a notat că aici vedem şi un om modest, care rămâne fidel principiilor sale, chiar şi atunci când sunt (...) o sinucidere politică.

Nu era nici înger - nici Dumnezeu, cum spunea despre sine citându-l pe Adam  Michnik. 


Era Václav Havel, preşedintele "rock'n'roll", cu a cărui plecare dintre noi s-a sfârşit o întreagă epocă al cărei simbol a fost, depotrivă cu crezul său: 

"Adevărul şi iubirea trebuie să câştige în faţa minciunilor şi urii".
PE SCURT. OPINII DE PRESĂ

Chipul Europei şi al lumii, în oglinda mass-media 

Chipul Europei, reflectat în oglinda presei, în plină iarnă, este obosit şi poartă semnele neîncrederii în viitor. Chipul lumii este trist şi neliniştit, marcat de cicatricile războaielor şi de durerea abuzurilor. Rar, se întevede o rază de speranţă.

Ce înseamnă „mai multă Europă”, formularea frecvent folosită de liderii UE - se întreabă De Volkskrantz, regretând că aceeaşi lideri omit să definească termenul din teamă să nu trezească scepticismul europenilor care se opun ideii unei Uniuni asupra căreia nu mai pot exercita un control democratic. Cetăţenii europeni au sentimentul că sunt tutelaţi fără a mai fi consultaţi. Cotidianul olandez recomandă guvernelor europene să definească fără echivoc perspectivele  continentului şi să manifeste interes faţă de opinia indivizilor în acest sens, instrumentul cel mai indicat fiind un referendum. În condiţiile în care milioane de cetăţeni se înşeală în percepţiile lor - anume că şirul evenimentelor pare a duce către pierderea controlului democratic - politicienilor le revine misiunea de a le explica acestora că la orizont nu se profilează un superstat ai cărui supuşi vor fi - dar un viitor care îi va transforma în beneficiarii unor noi libertăţi şi avantaje.
Dar, este posiibil ca europenii să fi mult prea critici cu propria lor construcţie sugerează Ouest France adăugînd că este suficient să depăşim graniţele Europei pentru a descoperi o altă imagine a ei, mai luminoasă. Bătrînul Continent este încă atractiv pentru investitori şi rămîne un model pentru pacea din interiorul frontierelor sale, scrie cotidianul francez. Europa nu mai este acum acelaşi actor important pe scena politică a lumii, ca acum câţiva ani. Rămâne, în schimb, o oază de pace, conchide ziarul, întrebîndu-se dacă nu cumva ar trebui să fim, totuşi, mulţumiţi cu Europa, aşa cum este ea.

Renumele guvernului de la Budapesta este de neinvidiat. In Ungaria domneşte ura, scrie Die Welt, lansând o amplă dezbatere despre viitorul ţării. Un viitor incert câtă vreme formaţiunile politice aflate la putere lansează semnale încurajatoare către extrema dreaptă. Îngrijorător este şi modul în care guvernul Orban capitalizează puterea, încălcând principiile statului de drept.
De vină pentru chipul marcat de griji al Europei nu este doar criza euro, dar şi zelul iritant al birocraţilor de la Bruxelles. Die Welt  constată că aceştia încercă să reglementeze, supărător, viaţa de zi cu zi a europenilor stabilind standarde de la becuri de iluminat până la dimensiunile şi forma legumelor. De curând, birocraţii respectivi au inventat o nouă directivă, reglementând consumul de apă. Deşi Parlamentul European este consternat de această nouă imixtiune a eurocraţilor în intimitatea cetăţenilor, nu dispune de mijloacele necesare pentru a opri şirul acestor adevărate atacuri la viaţa privată. Pe cale de consecinţă, nu este de mirare- scrie ziarul german- că pe fundalul crizei, Europa a generat mai multă iritare decât satisfacţie şi că forţa ei de seducţie a pălit. 
Depăşind neliniştitoarea situaţie din Ungaria şi iritările produse de eurocraţii de la Bruxelles, Die Welt anunţă, pe de altă parte că, deşi criza euro nu este depăşită, există semne de relaxare. 
Cotidianul economic francez Les Echos lansează o ştire extraordinară  semnalând sfârşitul crizei - nu a celei economice, nici a celei sociale, dar a celei financiare. Ziarul nuanţează totuşi ştirea, precizând că ar fi fost depăşită faza acută a crizei financiare, revenirea la normalitate datorându-se modului ferm în care FED şi BCE ar fi administrat criza de pe pieţele financiare. Este rândul politicienilor de a folosi şansa şi de a redresa economia prin decizii înţelepte. 

Frankfurter Allgemeine Zeitung subliniază că starea de spirit a europenilor este expresia neliniştii şi a nesiguranţei. Acestea se vor adânci pe măsura adâncirii prăpastiei care separă politica UE de cetăţeni. Cotidianul face un apel către politicieni să renunţe la discursurile mistificante şi lipsite de conţinut - care nu pot înşela cetăţenii în privinţa direcţiei reale, nedemocratice, către care se îndreaptă Europa sub bagheta liderilor - şi să schimbe cursul acţiunilor, în beneficiul indivizilor şi al democraţiei. 
FAZ insistă asupra unui incident care a dezvăluit abisuri morale hidoase şi în faţa căruia omenirea nu are voie să închidă ochii: violul în masă şi în public, întâmplat în India. Victima a fost o studentă - totul petrecându-se sub ochii logodnicului ei, un inginer IT care, la rândul său, a fost maltratat. Tânăra nu a supravieţuit. Cotidianul semnalează reacţia de fermă a comunităţii internaţionale, de condamnare a acestei crime abominabile. Într-un mesaj de condoleanţe, secretarul general al ONU, Ban Ki-moon, a declarat că violenţa împotriva femeilor nu are voie să fie îngăduită, iertată, tolerată.

Süddeutsche Zeitung se opreşte, la rîndul său, asupra semnificaţiei tragediei petrecută în India, care a şocat opinia publică mondială.

Acelaşi ziar aminteşte că bilanţul unui an reţine mai degrabă evenimentele şi nu ideile care au marcat trecerea celor 12 luni. Dar care ar fi ideile, stările de spirit care ar putea însoţi europenii şi în 2013? Mai în glumă, mai în serios, ziarul aminteşte revoluţiile defensive din ţările afectate de criza euro, starea de  epuizare indusă de permanentizarea crizei, etica pentru roboţii angrenaţi în război, ingineria genetică pentru toţi, salvarea prin haos…

În aer, miros de praf de puşcă


Ample comentarii sunt dedicate situaţiei explozive din Siria. 
Frankfurter Allgemeine Zeitung precizează că Siria şi Iranul au ameninţat statul evreu, Moscova s-a declarat profund îngrijorată, iar Damascul a protestat la Organizaţia Naţiunilor Unite, în vreme ce Ierusalimul a refuzat să confirme operaţiunea.

 Cotidianul Jerusalem Post - o sursă creditată, în general, ca fiind serioasă - trimite la un ziar irakian, care citează la rândul său diplomaţi occidentali, spre a relata că atacul israelian s-a soldat cu numeroase victime din rândul Gărzilor Revoluţionare iraniene.

Ce făceau aceste gărzi în Siria? Care este situaţia arsenalul chimic şi balistic pus la dispoziţia grupării teroriste libaneze Hezbollah de către iranieni, aliaţii regimului Assad de la Damasc? Ne aflăm, oare, în pragul unei rapide extinderi a conflictului sirian, care va implica întreaga regiune - sau, poate, chiar se va internaţionaliza? 

Sunt frământări fireşti şi tot atâtea întrebări formulate de Darmstätter Echo, un ziar care se teme că şi europenii - via Alianţa Nord-Atlantică - ar putea să fie antrenaţi într-o viitoare conflagraţie. 

